29 октябр 2020, Тошкент вақти: 01:52\nАйиққа балалайка чалишни ўргатган, милицияни тарбиялаб бўлмайдими, дейди тошкентлик журналист.\nЎзбекистон миллий ахборот агентлигига кўра, ресурс марказида ички ишлар ходимлари учун семинарлар ўтказиш, уларни инсон ҳуқуқлари борасидаги рангин китобчалар билан таъминлаш кўзда тутилган.\nЎзбек милиционерларини китобчалару, семинарлар воситасида қайта тарбиялаб бўладими?\nЎзбек милиция зобити ЕХҲТ семинарларида қатнашгандан сўнг зеҳнияти ўзгариб, маҳкум ва маҳбусларни қийнашни бас қиладими?\n“Ўзбек милиционерини албатта қайта тарбияласа бўлади. Ўзбек милиционери xулқини яxши томонга ўзгартирса бўлади. У ҳам одам, одам сифатида уни рус миршаби ва АҚШ полициясидан фарқи йўқ”, дейди тошкентлик журналист Владимир Березовский.\n- Ҳеч нарса қилмагандан кўра уларни тўплаб тушунтирганимиз дуруст. Ҳеч бўлмаганда ўзбек милиционерини ЕХҲТ семинарлари ëрдамида одамлар билан хушмуомала бўлишга ундаганимз дуруст. Зора ўрганишса. Ўзбек милиционерининг эгнидаги кийимини ечиб қўйсангиз, сиз билан биз каби оддий бир одам. Агар унга тушунтирсак, тарбияласак, ўзгаради. Қаранг ҳатто циркда айиқларни балалайка чалишга ўргатишадику. Фақат ЕҲҲТнинг семинарлардан нари ўтмагани ëмонроқ. Туб ислоҳотларни талаб қилиш ўрнига фақат семинарлар ўтказиш ЕХҲТ фожиасидир,- дейди Березовский.\nЎзбекистонлик инсон ҳуқуқлари фаоли Суръат Икромов милиционерларни семинарлар ëрдамида ўзгартириш мушкул, деган фикрда.\n- Масалан, милиция ходимлари билан жуда кўп учрашганман. Мана шу масала бўйича гапирилган. Битта нарса борки, биласизми булар қийноқни ëки калтакни кўпчилигининг фикрида ўйлашадики, буни қўллаш керак деб. Масалан мен бир зобит билан гаплашганимда, менга шундай деяптики, “Мана қаранг. Битта одам бир қизни зўрласа ëки ўғирлик қилса, қандай нима қилардингиз сиз? Жим турармидингиз? Шунинг учун бизлар мажбурмиз уларни уришга” дейди. Кўрдингизми, буларнинг қонига кириб кетган бу нарса.\nËки тергов ишлари бўйича ишлайдиган тезкор битта зобит айтаяптики, “Шахсан мен бир неча марта шунақа воқеа бўлди, мен мажбур бўлганман бир одамни сўроқ қилаëтганда калтаклашга. Нимагаки беш одам катта ўғирлик қилишган, одам ўлдиришган. Шериклари қочиб кетган. Агар шуни қийнамаганимда, барибир айтмасди шерикларини. Шериклари узоққа қочиб кетмади. Қийноқ орқали билдик, ҳаммасини қўлга олдик” дейди. Шунинг учун буни тўғри деб биладиганлар бор.\nОзодлик: Ўшаларни Тошкент шаҳрида Ички ишлар вазирлиги академиясига чақириб инсон ҳуқуқлари бўйича ресурс марказида семинарлар, давра суҳбатлари ўтказиб тарбиялаб бўладими буларни?\n- Жуда ҳам қийин бу. Биласизми буни булар академияга киргандан бошлаб бошлаш керак. Қийноқлар мумкинмаслиги, буларни умуман ўқитишни бошидан бошлаш керак. Курсантлик пайтидан инсон ҳуқуқлари дарслигини киритиш керак. Инсон ҳуқуқлари борасидаги ҳамма ҳужжатлар билан булар таниш бўлиши керак. Халқаро қонунларни, ҳамма қонунларни ҳурмат қилиши керак, дейди Суръат Икромов.\nСуръат Икромов назарида бутун ички ишлар тизимини ислоҳ қилиш лозим. Бундай ислоҳотнинг энг самарали намунаси Грузияда кўрилди. Грузия ички ишлар тизимлари ўта шаффоф ҳолга олиб келинди. Грузиядаги ҳар бир терговчи хонаси кузатув камералари билан жиҳозланган. Суръат Икромов назарида айнан шундай усулгина самара бериши мумкин.\n- Булар қаерда қийноқ ўтказишади? Ë қамоқхонада ëки тергов изоляторида. У ерда ҳаммаси милиция ходимлари. Бирорта бегона одам йўқ буни кўрган. Биз буни қаердан биламиз? Мазаси қочиб қолгандан кейин ëки бошқа нарса бўлгандан кейин бизларга маълум бўлади. Ëки қийноққа учратилган одам уни гапириб беради. Шунинг учун шунақа ҳамма жойларда видеокамералар қўйиш керак. Қамоқхона ичида бошқа бегона одамлар бўлмайдику. Буни ҳеч ким кўрмайди. Кимдир кимнидир қийнагани тўғрисида булар бир-бирига етказмаслиги мумкин. Шунинг учун видеокамера албатта бўлиши керак. Камералар бўладими, тергов изоляторлари бўладими, ҳаммасини кузата оладиган инструментлар керак. Ўшандан бошлаш керак. Қанақадир семинарлар билан бу қийноқлар тўхтаб қолишига ишонмайман,- дейди Суръат Икромов.\nХивалик инсон ҳуқуқлари фаоли Ҳайитбой Ëқубовга кўра Ўзбекистон Ички ишлар академиясида инсон ҳуқуқлари ресурс маркази очилгани яхши.\n- Бу жуда зарур нарса. Биринчидан, ўзларининг илмий фикрларини, қолаверса, халқаро қонунларни ўрганишда, бошқа қонунларни ўрганишда уларга имконият яратилган деб ҳисоблайман, дейди Ҳайтибой Ëқубов.\nЖаслиқ қамоқхонасидаги зобитни Тошкентга чақириб маҳбусларни қийнамаслик ҳақида семинардан ўтказган самаралими ëки буйруқ билан “маҳбусларни қийнама” дейишми?\nБу саволга жавоб берган Ҳайитбой Ëқубов ўзбек миршаблари зеҳнияти ўзгариши қийинлигини яхши англайди.\n- Энди биратўла сразу ўзгармайди. Ҳақиқатан ҳам юқоридан берилган буйруқ бўлиши керак. Агат буйруқ бўлса, ўзгаради деган бир нарсани кутиш мумкин. Лекин уларнинг ҳам виождонига ҳавола,- дейди Ҳайитбой Ëқубов.\nЎзбекистон Олий Мажлиси Сенатининг Қонунчилик ва суд-ҳуқуқ масалалари бўйича қўмитаси раиси Светлана Ортиқова ички ишлар академиясида инсон ҳуқуқлари ресурс марказининг тузилишини олқишлайди.\n- Мен жуда хурсандман. Унақа тадбирлар ўтказилса, демак, инсон ҳуқуқлари бўйича, умуман инсон ҳуқуқлари Ўзбекистонда асосий тамойил ва асосий ҳамма ислоҳотлар, жамият, давлат ҳамма ҳаракатлари инсон ҳуқуқларини ҳимоя қилишга қаратилган албатта. Буни ўзингиз ҳам биласиз жуда яхши. Ҳамма жараëнлар шунга бағишланган. Мен жуда хурсандман Ички ишлар вазирлиги академиясида шунақа марказ очилган бўлса. Шунақа тадбирларни ўтказган бўлса, бошим осмонга етди,- дейди Светлана Ортиқова.\nИнсон ҳуқуқлари бўйича Ички ишлар вазирлигидаги ресурс маркази Ўзбекистон республикаси инсон ҳуқуқлари бўйича миллий марказ билан ҳамкорлик қилиши айтилади. Айни пайтда марказнинг ўзини Санжар деб таништирган ҳодими бундай ҳамкорликнинг деярли йўқ эканига ишора қилди.


Назар Эшонқул. Эрнест Хемингуэй - www.ziyouz.uz\nБош саҳифа Илм ва фанАдабиётНазар Эшонқул. Эрнест Хемингуэй\nЭрнест Миллер Хемингуэй – ХХ аср АҚШ адабиётининг ёрқин намояндаси. Нобел мукофоти соҳиби, дунё тилларига энг кўп таржима қилинган ва эътироф этилган «Фиеста», «Алвидо, қурол!», «Бонг кимни чорламоқда?», «Чол ва денгиз» асарлари муаллифи.\nХХ аср 30 – 60-йиллари авлодининг ҳаёт ва жамият, севги ва муҳаббат, адабиёт ва санъат ҳақидаги тушунчаларига, умуман, эътиқод ва дунёқарашига мазкур адиб шунчалик катта таъсир кўрсатдики, ижодига, асарларининг қаҳрамонларига, яшаш, гапириш ва сўз ишлатиш усулига бу даражада оммавий тақлид қилинган бошқа бир шахсни дунё адабиётида учратиш қийин. Бошқача айтганда, 30 – 60-йиллардаги зиёлилар, файласуфлар, оддий талабалар суҳбати Хемингуэй билан бошланиб, Хемингуэй билан тугарди. Шу сабабли уни Ғарбда образли қилиб «Бутун бошли авлоднинг чўқинтирган отаси» деб ҳам аташади. Адибнинг яшаш тарзи, уруш майдонларидаги, Куба чангалзорлари ва Африка чакалакларидаги саргузаштлари, ўзи яшаётган тузумга ва сиёсатга муносабати, матонат, ирода, ўзининг шахс, инсон сифатидаги мавжудлигини исботлаш, адабиётда ўз ўрнини топиш, оламшумул эътирофга эришиш йўлидаги мардонавор курашлари асарларидан ҳам кўра кўпроқ машҳур эди.\nБу адиб дунё адабиётида Жойс, Кафка, Камю каби адабий тасаввур чегараларини бузганлиги, услуби ёки жамият ва инсон моҳиятига қўйган янгича ташхиси билан эмас, услубининг оддий ва соддалиги, барча образларида уруш авлодининг ўй-кечинмаларини ҳаётий тарзда акс эттиргани, қаҳрамонлари ўз даврининг бадиий тимсоллари даражасига кўтарила олгани билан ажралиб туради. Унинг ижодий лабораторияси ёш ёзувчиларнинг ижод, адабиёт ва ҳаёт ҳақидаги тасаввурларини қувватлантирди, куч ва имконият бағишлади.\nАмерикалик адиб Эрнест Миллер Хемингуэй 1899 йил 21 июлда Иллинойс штатининг Чикаго яқинидаги Оук-Парк шаҳарчасида шифокор оиласида дунёга келди. Эндигина эсини таний бошлаганида отаси унга қармоқ совға қилади ва ўғлини ўзи билан бирга балиқ овига олиб чиқади. Шу тариқа балиқ ови Хемингуэйнинг бир умрлик эрмагига айланди. У машҳур адиб бўлиб танилганда ҳам дунё ғала-ғовурларидан қочиб денгиз ва дарё бўйларига кетиб қоларди. Адиб 1939 йилдан 1960 йилгача ХХ аср талотумларидан ўзини ва қалбини асраш ниятида Кубанинг овлоқ гўшасида умрини асар ёзиб, балиқ овлаб ўтказди. У чексиз уммонга қараб туриб ҳаёт ва тириклик ҳақида хаёл сурган, бепоён уммондан тирикликнинг моҳиятини англашга уринган ва топган ҳам.\nОтаси Кларенц ва бобосининг таъсирида Эрни табиат ошуфтаси, саргузаштталаб йигит бўлиб вояга етди. Эрни нафақат уста балиқ овчиси эди, балки ўрмондаги ҳар бир дарахтни, гиёҳни, ҳиндулар ва атрофидаги турли соҳа одамларини, камбағаллар, деҳқонлар, чорвадорлар ҳаётини яхши биларди. Отаси унга табиатни томоша қилишни эмас, ўқишни, табиат билан инсон уйғунлигини ҳис этишни ҳам ўргатганди. Кейинчалик Эрнестнинг кўплаб ҳикояларига қаҳрамон бўлган Ник Адамс образи, аслида, отасининг прототипи эди. Бевақт ўлимидан сўнг ҳам Эрнест Хемингуэй адабий қаҳрамони Ник Адамс қиёфасида отасини бир умр ўзи билан бирга олиб юрди, у билан суҳбат қурди, у билан маслаҳатлашди, у билан ҳаёт ҳақида мунозараларга киришди. Бир сўз билан айтганда, Ник адибнинг адабий отасига айланди.\nТабиат қўйнида ва отасининг ундови билан бокс спортида чиниқиб улғайган Эрнест мактабни ёзувчи бўлиш ҳақидаги қатъий қарор билан тугатди. Унинг дунёга айтадиган гаплари кўп эди. Шу сабабли ота-онаси қанчалик талаб этмасин, университетга ўқишга кирмай, ўз омадини репортёр-журналист сифатида синаб кўришга қарор қилди. Канзас-Ситига бориб маҳаллий «The Kansas City Star» газетасига ишга кирди. Газета уни қисқа, лўнда, аниқ ёзишга ўргатди. Бу эса кейинчалик унинг ижодида бутун умр асқотди.\nБу пайтда Европада уруш кетарди. Саргузаштталаб ёш Эрнест урушга худди спорт мусобақасига кетаётгандай интиларди. «Мен ғирт аҳмоқ эдим. Ўша пайтда урушаётган иккита томонни иккита спорт жамоаси деб тасаввур қилардим ва шу ўй билан урушга отландим», – деб ёзганди анча йиллардан кейин. Ўзи айтганидек, «ғирт аҳмоқлик пайтида» урушга бориш учун ариза берди. Аммо кўриш қобилияти пастлиги боис аризаси инобатга олинмади. У бундан ўзини камситилгандай ҳис этди, биринчи марта шахс ва инсон сифатида таҳқирлангандай сезди. Айнан ана шу таҳқир туйғуси унга ўзини кўрсатиш учун куч ва қувват бағишлади. Қандай қилиб бўлса ҳам урушда иштирок этиш, ўзининг бошқалардан каммаслигини исботлаш истаги унга тинчлик бермасди. Ниҳоят, у Қизил хоч жамиятига кўнгилли бўлиб ишга киради ва ҳайдовчи сифатида Италияга – Биринчи жаҳон уруши аланга олган мамлакатга жўнаб кетади. У урушни кўриб ўзи фикр қилганидек «спорт ўйини» эмас, балки бошида турганлар ва ўйлаб топганларнинг мудҳиш жинояти эканига амин бўлди. Унинг алданган тасаввури бу ҳақиқатни бутун инсониятга етказиш ниятини пайдо қилди. Уруш қаҳрамонлик майдони эмас, балки инсонни хўрлайдиган, уни тубанлаштирадиган, дунёдаги жамики эзгуликка қарши қаратилган энг қабиҳ ҳаракатдир. Бу унинг ҳаётдаги биринчи сабоғи эди. Айни шу сабоғи дастлабки иккита йирик романи яратилишига туртки берди. Бу асарларида урушга бўлган бор нафратини баён қилди.\nУ уруш асоратининг нафақат руҳий азобларини, балки жисмоний оғриқларини ҳам бошдан кечирди. Ярадор италян аскарини қутқараман деб минага дуч келди ва нақ 227 жойидан жароҳат олди. Бу ҳақда яқинларига йўллаган хатида: «…танамга худди 227 та иблис тирноғи ботиб тургандай…» – деб ёзганди. Шифокорлар унинг танасидан 22 та ўқ парчасини териб олишади. Аммо уларнинг яна бир қанчаси қолиб кетди ва адибга бутун умр азоб бериб ўтди. Ёш Эрнининг уруш ҳақидаги тасаввури ана шу тариқа ўзгарди: энди уруш унинг тасаввуридаги иблисга айланади ва бир умр бу иблисни асарлари орқали фош қилиш билан шуғулланади.\nБиринчи жаҳон уруши ва ундан кейинги йилларда ўзи бошидан кечирган, ўзини ларзага солган туйғуларини, кечинмаларини изма-из босилиб чиққан иккита романига сингдиради. Дастлаб «Фиеста» романи «Қуёш барибир чиқаверади» номи остида босилди. Бу асар журналист Хемингуэй номини бутун Америкага машҳур қилиб юборди. Кейинги «Алвидо, қурол» романи эса адибни Европага ҳам танитди.\n«Фиеста» асарига Гертруда Стейннинг «Сизлар завол топган авлодсиз!» деган машҳур ибораси эпиграф қилиб олинган, асарда ҳам айни шу «завол топган авлод»нинг ботиний дунёси ҳақида ҳикоя қилинади. Адиб унда урушга ўрганган ва урушсиз яшай олмай қолган авлоднинг урушсиз дунёда ўзлигини топиш машаққатларини акс эттиради.\nУруш бу авлоднинг барча нарсасини: муҳаббати, туйғулари, инсоний қиёфаси, кўнгли, маслаги ва эътиқодини тортиб олди. Мазкур фазилат ва хислатлардан маҳрум авлод энди урушсиз, тинч ва осуда ҳаётда ўзини топа оладими? Асарда ана шу саволга жавоб қидирилади ва барча эзгу фазилату хислатлардан маҳрум авлод руҳиятининг аянчли манзаралари ғоят таъсирчан усулда кўрсатиб берилади.\nЗавол топган авлод бу – уруш туфайли сўнган умидларини қайта тиклолмаган, урушдан кейин ҳаётдан мазмун, қувонч тополмаган, эртанги кунини қайта яратолмаган авлод.\nАсар қаҳрамонларининг деярли барчаси урушда иштирок этган ва унинг асоратларини кўнгилларида асраб юрибди. Бошқача айтганда, уруш ҳали ҳам уларнинг кўнглини ва ҳаётини бошқаришда давом этяпти. Асарда ичкилик, кўнгилхушлик билан боғлиқ саҳналар жуда кўп учрайди. Чунки бу авлод уруш асорати ва ваҳимасини маишат, ичкилик, кўнгилхушлик билан енгишга уринади. Аммо ичларига кириб олган Иблис уларни тарк этмайди. Чунки мажруҳ кўнгиллари ичларидаги бу иблисни енгишга ожиз. Бу авлоднинг ахлоқий қарашлари ҳам путурдан кета бошлаган. Қаҳрамонлардан бири Майкл севган аёлининг хиёнатига ҳам ота-боболари каби муносабат билдирмайди. Аксинча, хиёнат қилган маҳбубасини тушунишга, унинг хиёнатларини оқлашга уринади. Уруш бу авлоднинг нафақат инсоний шаънига, ғурурига, ахлоқий тушунчаларига ҳам ўз таъсирини ўтказган. Роман айни шу маънода Ғарб маънавий оламининг тубанликка, йўқликка юз тутаётганини, путурдан кетган ахлоқ, шаън, ғурурни реал воқеликда аниқ тасвирлаб берган дастлабки асарлардан эди.\n«Фиеста» урушнинг маънавий асоратлари ботқоғига ботган авлод ҳақида бўлса, 1929 йили босилиб чиққан «Алвидо, қурол!» романи бевосита урушнинг ўзи тўғрисида. Асарда уруш ва муҳаббат қарама-қарши қўйилади. Аслида, ёзилиш вақтига кўра эмас, маъно ва моҳиятига кўра «Алвидо, қурол!» романи «Фиеста» асарининг бошланиши, муқаддимаси эди. «Фиеста» романидаги воқеалар «Алвидо, қурол» романининг давомидай таассурот қолдиради.\nАсар қаҳрамони Фред Генри уруш даҳшатларидан, уруш қабиҳликларидан қочиб ўзини севган қизи Кэтрин Баркли қалбига яширади. Бошқача айтганда, уруш жароҳатлаган, майиб қилган қалбини Кэтринга бўлган муҳаббати билан даволайди. У ана шу яширинган муҳаббат ва севги маконида ўзини ҳақиқий одамдай ҳис этади, инсоний туйғуларни бошдан кечиради. Адиб бу билан муҳаббатгина уруш зада қилган, ўлдирган қалбни тирилтиради, инсонга куч ва завқ бағишлайди дейди. Асарда ХХ аср одамининг қисматини белгилайдиган иккита қутб бор: уруш ва муҳаббат. Қайси бирини танлаш одамнинг ўз қўлида. Фақат муҳаббатгина инсоннинг қўлидан қуролни тушириши, уни умумбашарий уйғунликка, умумбашарий яхлитликка ва бирдамликка олиб келиши мумкин. Фақат муҳаббатгина бугунги уруш билан ўзини кўрсатаётган, уруш билан мавжудлигини исботлаётган, уруш билан зада қилинган, алам ва нафратга тўла, лойқаланган, саёзлашган кўнгилни иситиб, уни яна ҳаётга, илоҳий уйғунликка қайтара олади. Бир томондан уруш манзаралари, иккинчи томондан муҳаббат саҳналари, кечинмалари тасвирлангани асарда бу икки қутбни бир-бири билан қиёслаш имконини беради. Асарда уруш очиқчасига, ошкора лаънатланмайди, Хемингуэйга хос услубда, тагматнда уруш фожиаси ва муҳаббат тараннуми қиёсланади. Адиб бу билан хулосани ўқувчининг ўзига қолдиради.\nУруш урушлигини қилди, Генридан муҳаббатини ҳам тортиб олди. Яъни Кэтрин вафот этди. Оқибатда бу дунёда Генри беркинадиган, уни уруш ваҳимасидан омон сақлайдиган, жароҳатланган қалбини даволаб, қутқариб қоладиган бошқа куч, ўзга макон қолмайди. Уруш муҳаббатни ўлдиради. Уруш завол топган авлод вакилини енгади. Бу роман қаҳрамонларининг руҳий-маънавий кечинмалари, гарчи исм-шарифлари бошқа бўлса-да, олдинроқ чоп этилган «Фиеста» романида давом этади. Бу икки асар Эрнест Хемингуэйни дунё миқёсидаги адиб даражасига олиб чиқди.\nОтаси Эрнининг кўнглида ов билан бирга боксга ҳам қизиқиш уйғота олганди. Шу боис бокс ҳам унинг доимий машғулотига айланади. Кубада яшаган йиллари бу мамлакатдаги барча номдор боксчилар билан рингда жанг қилди. Ўзининг ибораси билан айтганда, адабиёт ҳам унинг учун бокс майдони эди. Адибнинг фикрича, бу рингда ҳам ё ғолиб, ё мағлуб бўлиб майдондан чиқиларди. Умуман, адиб учун ҳаётнинг ўзи ринг эди. У кейинчалик шундай ёзганди: «Мен жаноб Тургеневни бир неча уринишда йиқитдим. Кейин жаноб Мопассанни ҳам, анча қийин кечган бўлса-да, барибир таслим қилдим. Жаноб Стендал билан икки марта дуранг бўлдик, бироқ сўнгги раундда очколар ҳисобига мен ғолиб чиқдим. Жаноб Толстой билан эса рингга чиқишни хаёлимга ҳам келтирмадим».\nХемингуэй ўз замондошлари бўлган Кафка, Жойс, Пруст билан ҳам рингга чиқишга уринган. Бироқ у адабиётга кириб келган ва айни кучга тўлган пайтда бу адиблар адабиёт рингининг қироллари сифатида тан олинган, уларнинг кураш услублари ҳам бўлакча эди. Шу сабабли Эрнест мазкур адибларни рингга чақириб ўтирмади. Бироқ замондоши ва дўсти Скотт Фитсджеральд билан ҳар китобида очиқчасига адабий рингга чиқиб турган. Буни Фитсджеральдга ёзган хатлари ҳам тасдиқлайди. 20 – 30-йилларда бу икки адиб Америка адабиётида дўст, айни пайтда, рақиблар сифатида баҳоланарди.\nЭрнест Хемингуэй сўз рингида ҳамиша ғолиб бўлишга интилди, бироқ баъзида ўзини енгилган деб ҳисоблар, тушкунликка тушиб ҳаммасини бошқатдан бошлаш учун ўзини янгидан-янги эрмаклар, машғулотлар, хатарли ўйинлар ва саргузаштларга урарди.\nХемингуэйнинг қисқа ифода этиш ва баён қилиш, маънони матн остига яшириш усули «телеграф услуб» деб атала бошланди ва бу адабиётда янги услуб сифатида эътироф этилди. Аммо бу эътирофга эришгунча адиб машаққатли йўлни босиб ўтди, ёзиш заҳмати ва уқубатини бошдан кечирди, шу билан бирга, бир умр ўзининг истеъдоди ва маҳоратига ўзи шубҳа қилиб яшади. Фолькнер у ҳақда: «Мағлубиятлардан пайдо бўлган адиб», – деганди. Чунки Хемингуэй машҳурлик ва эътирофга, шуҳрат ва эътиборга ўз иродаси билан эришган. Унинг ёзганлари ўзининг ҳис этганлари, кўрган-кечирганлари, ҳаёт ва олам ҳақидаги қарашларининг ифодаси эди. У кўрмаган, ўзи гувоҳ бўлмаган воқеалар, ҳодисалар ҳақида ёзолмасди. Барча асарларида битта нарсани – ўзи кўрган-кечирганлари, гувоҳ бўлганларини, ўз кўнглининг тарихини, ўзининг шахс сифатидаги ботиний таржимаи ҳолини тасвирлаб берарди. Шу сабабли Эрнест Хемингуэй асарлари, аслида, адибнинг бадиийлашган автобиографиясидир. Ҳатто маълум маънода фантастик унсурлар аралашган, романтик руҳ уфуриб турган, адибни Нобел мукофоти шоҳсупасига чиқарган «Чол ва денгиз» қиссаси ҳам ўзининг бир пайтлар ов маҳали қармоғи акула жиғилдонига тушиб қолиб, адибни қайиғи билан қўшиб бир неча милга судраб кетган, акулани отаман деб оёғига жароҳат етказган воқеанинг таъсирида дунёга келганди. Нима бўлган тақдирда ҳам, асарлари Хемингуэйни фақат адиб сифатида эмас, шахс сифатида шаклланишига-да туртки берди. Бошқача айтганда, Хемингуэй қиёфасида шахс ва адиб бир пайтда шакллана бошлади.\n«Фиеста» ва «Алвидо, қурол!» романлари билан Хемингуэйнинг кўнгил захираси ҳам тугаганди гўё. Унга ўзини ларзага солиш, мудраётган қобилиятини ҳушёр торттириш, бутун шуурини янги асарга сарфлаш учун янги саргузашт керак эди. Шу боис адиб ўзидаги мудраб қолган ижодий кучни уйғотиш учун Африканинг Сафарисини кезиб чиқади, Испаниядаги фуқаролар урушида иштирок этади. Машаққатли сафар, бир неча марта ўлим билан юзма-юз келишлар, ниҳоят, унинг илҳом қувватини уйғотди. Натижада 30-йилларга келиб унинг кетма-кет иккита романи босилиб чиқди. Испаниядаги урушга бағишланган «Бонг кимни чорламоқда?» романи бошқа асарларига ўхшамаган, адиб ижодининг янги қирраларини намоён қилган асардир. Бу романда адиб онгости кечинмалари услубини ўзининг телеграф услуби билан бирлаштиради ва янги тасвир имкониятига эришади.\nЭрнест Хемингуэй номи ҳамиша модернистлар сафида саналмаган, унинг ўзи ҳам адабиётда модернист бўлишни истамаган. Америка модернистларининг бекаси Гертруда Стейн хоним Хемингуэй ҳақида: «У қанчалик замонавий бўлишга интилмасин, ёзганларидан музей ҳиди келади», – деганди. Аслида, Хемингуэй шакл ёки адабий услублар яратиш учун асар ёзмаган, балки инсон дарди ва қалбини баён қилиш мақсадида ўзига хос янги шакллар излаган. «Бонг кимни чорламоқда?» романи бу борада таҳлил ва талқинлар учун бой. Бу ерда онгости кечинмалари ҳам, оддий баён ҳам, адибга хос тагматну телеграф усули ҳам қоришиқ келади.\nХемингуэй бир умр асарлари орқали ўзи йўқотган ҳисларни, орзуларни, туйғуларни ва маънони излади. Чунки ўзининг ҳаёти ҳам асарларида ёзган, тасвирлаган, тараннум этган матонат ва қаҳрамонликка тўла эди. Туғма шапкўрлиги, Биринчи жаҳон урушида орттирган саноқсиз жароҳат ва чандиқлари унинг руҳини синдиролмади. Бу фалокатлар охиргиси ҳам эмасди. У хатларидан бирида: «Танам оғриб турмаса, ўзимни одамдай ҳис қилмайман», – деб ёзган. У ўз танасига оғриқ бериб, азоблаб ҳаётнинг, қисматнинг азобини ҳис этар ва бу оғриқлари янги асарлар қиёфасида пайдо бўларди. Гўё адиб ўзини азоб-уқубатга, оғриқларга буркаш орқали вужуди конларидан адабий куч ва тимсоллар қазиб олаётгандай эди. Хемингуэй ҳаётидан ва руҳий дунёсидан хабардор бўлган кишида у ўзини онгли равишда жароҳатларга гирифтор айлаш орқали танасини адабиётга қурбон қилгандек таассурот уйғотади. Унинг таржимаи ҳоли шундай хулосага тўлиқ асос беради.\nНавбатдаги асарини ёзиб бўлиши билан яна саргузаштга, сайёҳатга йўл оларди. Жароҳатлар, ҳалокатлар, касалликлар уни чўчитолмасди. Танаси ҳар жароҳат олганда у янги саргузаштларни ўйлаб топарди.\n1930 йили ўз автомобилида юк машинаси билан тўқнашиши оқибатида чап қўлининг суяклари майдаланиб кетади. Натижада ўн марта жарроҳлик столига ётишга мажбур бўлади. 1944 йили эса Англияда ҳарбий мухбир бўлиб ишлаб юрганида машинаси сув тўла бочка билан тўқнашади ва адибнинг юзини ойна тилимлаб ташлайди. 1945 йили ҳарбий аэродромда яна автоҳалокатга учрайди. Бу сафар боши дарахтга урилиб, мияси чайқалишидан анча пайтгача азият чекиб юради. 1949 йили балиқ овида чап кўзини жароҳатлаб олади, докторлар унга бу кўзи бошқа кўрмаслигини айтишади. 1954 йили эса хотини Мэри билан Африка чакалакзорида авиаҳалокатга учраб йиртқич ҳайвонлар орасида қолиб кетади. Бу пайтда бутун дунёга Нобел мукофоти соҳиби ҳалок бўлгани ҳақида хабар тарқалиб улгурганди. Шифохонада ўзи ҳақидаги турли таъзияномаларни ўқиб Хемингуэй шундай деганди: «Мен ҳам бу даражада қойилмақом қилиб ёзолмайман!»\nУмуман, адиб ҳаётлиги пайтида унинг ўлгани ҳақида икки марта хабар тарқалган. Ҳар иккала хабарни ҳам адиб ҳазил-мутойиба билан қарши олади.\n1951 йили дунёга келган «Чол ва денгиз» асари адибни дунё адабиётининг улкан намояндаларидан бирига айлантирди. Ҳажман кичиккина қиссада бутун бир асрга татигулик инсон ҳаёти, матонати, кураши, мағлубияти ва иродаси бадиий тараннум қилинганди. Адиб дастлаб асар қаҳрамонлари билан кўплаб образлар иштирок этадиган, кўплаб воқеалар юз берадиган йирик роман ёзиш ниятида эди. Аммо кейинчалик бу фикридан қайтди. Асарни ҳикмат-қиссага – ҳаёт ҳақидаги ҳикматга, ҳикмат-тимсолга айлантиришга уринди, бунинг уддасидан чиқди ҳам. Асар чинакам ҳикматга айланди. Асар сюжети «Библия» ҳикматлари билан ҳамоҳанг. Балиқчига шогирд тушган боланинг исми – Манолин. Бу исм «Библия»даги Эммануэл, яъни Исо пайғамбар исмининг қисқарган ва замонавийлашган шаклидир. Сантяьго исми эса ўз тақдирини яратишга киришган ва шу сабабли ўз пешонасига битилганларга қарши исён қилган «Библия»даги Яковнинг испанча номланишидир. Қария овга чиқадиган уммон – маънавий, руҳий дунёнинг, қолаверса, инсоният яшаётган ва ўз ризқи ҳамда ўрнини топишга уринаётган бепоён оламнинг тимсоли. Ана шу улкан бўшлиқ ва кенглик ичида одам ўзини, ўзлигини топиши, тақдирини яратиши, орзусига эришиши, бу кенгликни ўзига бўйсундириши, шу ёввойилик, хаос, бўшлиқ, умидсизлик ичида Яратганнинг руҳини, Тангрининг тажассумини топа олиши ва уни ўзиники қилиши керак. Балиқ образи биринчи қарашда фақат балиқ, аммо ҳикмат нуқтаи назаридан олинса, бу образ инсоннинг ичида бўй кўрсатадиган Яратганнинг қиёфаси, Худога бўлган ишонч ва эътиқод тимсолидир. Агар инсон тириклик кенглиги ва уммонида ўзини тополмаса, унда яшашдан ва ҳаётдан ҳеч қандай маъно йўқ. Инсон ана шу бўшлиқдан, ана шу ёввойи қонунлар ҳукм сурадиган уммондан ўз улушини ажратиб олиши, беадад кенглик ва ёввойиликдан маънан, руҳан устун бўлиши, уммонни ўзининг матонати билан енгиши керак. Сантьягони бошқалар каби майда-чуйда, фақат қорин тўйғизадиган балиқлар – кичкина улушлар қизиқтирмайди. У улкан балиқни, улкан улушни кўзлаб овга чиққан. Парчаланган шахс бўлишни истамайди, бутун шахс бўлиш ниятида. Шунинг учун бошқалар ҳали тутолмаган балиқни тутишга интилади. Асарнинг моҳияти ҳам шунда. Катта шахс бўлиш истаги ва машаққати ҳақида. Ўз кучи, матонати билангина катта балиққа – катта шахс, катта инсонга хос улушга эга бўлиш мумкинлиги тўғрисида. Улуш маънавий уйғониш, эътиқоддаги адашишлар ва узоқ курашишлар, акула қиёфасидаги шайтоний юҳолардан сўнг, шунда ҳам фақат устухон кўринишида Сантья-\nго, яъни инсон ҳаётида бўй кўрсатади. Асар бошида Сантьяго Яратганга ишонмаслигини билдиради, аммо чексиз океанда, йиртқичлар қуршовида қолганида беихтиёр муқаддас китобдан олинган дуони ўқийди, яъни имон келтиради. Сантьяго балиқнинг фақат устухонини қирғоққа олиб келади. Бироқ одамларни Яратганга ишонтириш учун шунинг ўзи етарли эди. Балиқ устухонини кўрган Манолин, яъни асардаги Исо образи энди Сантьяго билан уммондан ўзликни топиш учун овга бирга чиқишини билдиради. Муҳими ҳам шу – одамнинг ўзига ва Яратганга ишончи эди. Сантьяго рўёлар уммонидан ўша ишончни, улкан балиқни овлаб келганди. Бу ёғига энди янги давр бошланади. Океанда янги балиқлар пайдо бўлади, уларни овлаш учун янги авлод келади. Бу янги даврни бола Манолин бошлаб беради. Шу тариқа асарда инсониятнинг кечмиши, эътиқоди, ҳаёти ва вазифаси ҳикматга, тимсолга айланади. «Чол ва денгиз» асари кўплаб шарҳларга, талқинларга изн беради. Бироқ, энг муҳими, унинг бадиий кашфиёт ва маънавий ҳикмат-асар эканлигидадир.\nИккита жаҳон уруши, қирғинлар, бутун дунёни ларзага солган зулм ва зўрликлар, турғунликлар, оммавий қирғин қуроллари, инсон эркини кишанлаб ётган қамоқхоналар, лагерлар – барчаси инсонни хўрлашга, уни букишга, ундан барча нарсани тортиб олишга киришган пайтда инсон иродасига ишонч билан суғорилган бу асар чоп этилди. Бир неча ойда дунёнинг кўплаб тилларига таржима қилинди ҳамда ХХ асрнинг нодир бадиий намунаси сифатида эътироф этилди.\nГарчи адибнинг ўзи: «Мен оддий балиқ, оддий денгиз, оддий балиқчи ва оддий бола ҳақида ёздим», – деган бўлса-да, асарни турли даврларда, ҳар хил давраларда турлича шарҳлаш бошланди. Сантьяго, балиқ, бола, акула тимсоллари янгидан-янги талқинларга туртки берди.\n1952 йили айни шу асар учун Эрнест Хемингуэйга Нобел мукофоти тақдим этилди. «Чол ва денгиз» қиссасидан сўнг адиб бор-йўғи битта асар яратган.\nУ Америкада туғилди, бироқ умрининг кўп вақтини Кубада, Испанияда, Парижда ўтказди. Адиб табиатан ирқларни, диний бўлинишларни, давлатлар ўртасидаги чегараларни маънавий нуқтаи назардан тан олмайдиган эркин одам эди. АҚШнинг энг катта душманлари билан ҳам самимий дўст бўлиб кетаверарди. Табақа, синфлар, сиёсий қарашларнинг унга алоқаси йўқ эди. Инсонийлик, ҳалоллик, самимийлик ва ҳаққонийлик адиб учун ҳурмат қилишга, эҳтиром кўрсатишга, дўст-биродор бўлишга арзийдиган фазилатлар эди. Кимки шу хислатларга эга бўлса, у адибнинг яқини ва маслакдошига айланарди. Барчадан ана шу фазилатларни талаб қиларди.\nУмрининг охирги йилларида, айниқса, Кубадаги сиёсий ўзгаришлардан сўнг Эрнест Хемингуэй АҚШ сиёсий қарашларига зид равишда янги тузум билан дўстона алоқа ўрнатди. Бу эса АҚШ ҳукуматига ёқмади.\nАйнан шу йилларда Хемингуэй ўзини кимлардир кузатаётганидан шикоят қила бошлади. Бу жуда ғайритабиий эди. Эрнест Хемингуэйнинг бировдан яширинча ҳаёти йўқ, бирон сиёсий оқимга ҳам мансуб эмас. Шу сабабли уни кимнингдир кузатишига ҳожат йўқ эди. Аммо адиб барибир тез-тез хавотирини баён қила бошлади. Унинг бу шубҳасини руҳий касалликнинг бошланиши деб ҳисоблашди ва уни АҚШга олиб бориб шифохонага даволаниш учун ётқизишди. Хемингуэй она юртида ҳам тинчлик топмади. Унинг хавотир ва ваҳима касаллиги тузалмади. Эрнест Хемингуэй ўзини МРБ (Марказий разведка бошқармаси) кузатаётгани ҳақида қайта-қайта таъкидлай бошлади. Натижада адибга руҳий касал деган аниқ ташхис қўйилди.\nУмуман, дунё адабиётида ҳам адиб, ҳам шахс сифатида унинг ўрни ўзгача. Чунки кетма-кет авто ва авиаҳалокатларга йўлиққан, иккита жаҳон урушини кўрган ва уларда ҳам сон-саноқсиз жароҳат олган, уч марта бурнини кесиб қайта тиклатган, бир неча марта мияси чайқалиши натижасида уқубатлар чеккан, инсон ва ҳаёт моҳиятини излаб гоҳ Американи, гоҳ Европани, гоҳ Африкани, гоҳида ўз жонини гаровга қўйиб океанларни, ёввойи чангалзорларни, жазирама саҳроларни кезиб чиққан, йиртқич ва ваҳший ҳайвонлар билан юзма-юз келган, улар билан олишган, Африка ва Кубанинг ўта хавфли юқумли касалликларини бошдан кечирган, хафақон ва диабет касалликларидан азоб тортган, бир сўз билан айтганда, ҳамиша ҳаёти қил устида турган, бир умр фалокат, ўлим, оғриқ, жароҳат билан олишиб, шундан завқ олиб яшаган, бу завқларини инсон матонатини куйлаган бадиий қасидаларга айлантира олган бошқа бир адиб жаҳон адабиётида учрамайди.\nХемингуэйнинг ҳаёти ҳам худди бадиий асар каби якун топди. Эрнест 12 ёшга етганда бобоси унга 20-калибрли милтиқ совға қилганди. Милтиқ ўшанда болаликка, беғубор тасаввурларга чек қўйган. Эрни милтиқ билан бирга бирдан катта бўлиб қолганди. Милтиқ Хемингуэй номли асарга олиб кирилганди. Кейинчалик эса милтиқ адибнинг ҳаётига ҳам чек қўйди. Бу ерда Чеховнинг машҳур иборасини эслашнинг ўзи кифоя: «Пьеса бошида милтиқ кўриндими, асар охирида албатта отилиши керак!» Эрнест Хемингуэй Чеховнинг бадиий детал ҳақидаги фикрини ўз ҳаёти билан тасдиқлади. 1961 йил 2 июлда – 62 ёшга киришига 19 кун қолганда Эрнест Хемингуэй АҚШда ўз уйида вафот этди.\nЎтган асрнинг 80-йилларида МРБ (Марказий разведка бошқармаси) архивидаги маълумотлар ошкор қилинганда ҳақиқатан ҳам махсус хизмат ходимлари Эрнест Хемингуэйни узоқ йиллар кузатиб юргани, унинг ҳар бир қадами, ҳаракати, телефонлари ҳатто касалхонада ётганда ҳам текширилиб, эшитилиб тургани маълум бўлди. Буюк адиб эса буни ўз вақтида доҳиёна иқтидори билан ҳис этганди. Аммо унга ишонишмаган…\n← Аввалги Аввалги Омонулла Файзуллаев. Ёзувчининг илмий фантазияси\nКейинги → Кейинги: Унутилмас сиймолар. Назар Шукур (кўрсатув)


Шавкат Мирзиёев Миробод туманига ташриф буюрди » Ўзбекистон янгиликлари – Zamin.uz\nАввал хабар берганимиздек, Ўзбекистон Республикаси Президенти Шавкат Мирзиёев бугун, 6 май куни Тошкент шаҳар Яшнобод туманига ташриф буюрди, деб ёзди Qalampir.uz сайти.\nШавкат Мирзиёев пойтахтнинг Ойбек кўчасидаги кўп қаватли уйларда ишга туширилган замонавий, энергиятежамкор локал қозонхоналарни бориб кўрди.\nҚайд этилишича, Тошкентдаги марказлашган иссиқлик таъминоти тизими ўтган асрнинг 60-70 йилларида барпо қилинган бўлиб, бугунги кунда қозонхона ускуналари ва тармоқлар техник ва маънавий эскиргани, марказий қозонхоналар истеъмолчилардан узоқ масофада жойлашганлиги сабабли иссиқлик етказиб беришда айрим муаммолар юзага келмоқда.\nЖорий йилда пойтахтда жами 211, жумладан, кўп қаватли уйлар том қисмида 134, мавзелар ҳудудида 77 маҳаллий қозонхона қурилади. Ушбу мақсадлар учун сарфланадиган 170 миллиард сўм маблағ тижорат банклари кредитлари ҳисобидан молиялаштирилади.\nШунингдек, Президент бугун Яшнобод туманига ташриф буюриши ҳам кутилмоқда.\nЯнгиликлар » Ўзбекистон » Шавкат Мирзиёев Миробод туманига ташриф буюрди\n23:55 “Молчилик тарихида бунақаси бўлмаган” (сатира)\n17:02 Шавкат Мирзиёвнинг Яшнобод туманига ташрифи кутилмоқда\n“Молчилик тарихида бунақаси бўлмаган” (сатира)


Хитой энди дунёга яхши кўринмоқчи, - 3 Июня 2021 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nВоскресенье, 01.08.2021, 21:00\nГлавная » 2021 » Июнь » 3 » Хитой энди дунёга яхши кўринмоқчи,\nХитой энди дунёга яхши кўринмоқчи,\nХитой президенти ўзининг янги стратегиясини очиқлади. Таҳлилчиларга кўра, Си Цзиньпин «дўстлик» истаб, Пекиннинг тобора иҳоталаниб қолаётганини тан олаётган бўлиши мумкин. Айнан Хитой бугунги кунда Ўзбекистоннинг энг йирик савдо-иқтисодий шериги, аксарият Марказий Осиё давлатларининг асосий сармоячиси ва кредитори саналади.\nСи Цзиньпин ҳозир ўзларини яхши томондан кўрсатиш, дўстлари сафини янада кенгайтиришнинг муҳимлигини урғулади.\nХитой жорий пайтда Россия ва АҚШ билан бирга минтақадаги учта йирик геосиёсий ўйинчи, ядровий қудратдан биттаси бўлади.\nХудди Афғонистон каби минтақанинг аксарият Марказий Осиё давлатларига бевосита чегарадош давлати.\nЎзбекистоннинг энг йирик савдо-иқтисодий шериги, табиий маъданлар ва энергия заҳираларига бой аксарият Марказий Осиё давлатларининг асосий сармоячиси ва кредитори.\nХитой президенти ўзининг нияти ҳақида Коммунистик партиянинг юқори мартабали мулозимларига баён қилган.\nСин Цзиньпин қўл остидагиларга Хитойни «ишончли, суюкли ва обрўли» қилиб кўрсатишнинг муҳимлигини таъкидлаган.\nБу эса, Хитойнинг, таҳлилчилар наздларида, тобора кескинлашиб бораётган дипломатик ёндашувининг ўзгараётганига далолат қилиши мумкин.


Тожикистоннинг "Истиқлол" клуби Тошкентда ғалаба қозонди\n21 февраль, 2018, 21:20 1434\nТожикистоннинг "Истиқлол" клуби янги мавсум учун тайёргарликни пойтахтимиз Тошкентда олиб бораётганидан хабарингиз бор. Бугун Муҳсин Муҳаммадиев бошқарувидаги "Истиқлол" Тошкентнинг "Оқтпепа" клубига қарши назорат учрашувида майдонга тушди.\nГолларга бой тарзда ўтган қарама-қаршиликда душанбеликлар 5:3 ҳисобида ғалабага эришдилар.\nИлгарироқ, ўзбекистонлик ҳужумчи Воҳид Шодиев "Истиқлол" сафида кўрикдан ўтаётгани борасида хабар берган эдик. Бироқ ҳамюртимизнинг ҳаракатлари тожик клуби мураббийларига маъқул келмади шекилли, Шодиев бугун таркибда кўринмади.\nЭслатиб ўтамиз, "Истиқлол" бунга қадар Тошкент йиғини доирасида "Қўқон-1912" ва "Сўғдиёна" жамоаларига 0:2 ҳисобида имкониятни бой берган эди.\n«Оқтепа» (Тошкент, Ўзбекистон) – «Истиқлол» (Душанбе, Тожикистон) 3:5\nГоллар: Павел Соломин 12 (1:0), Сарвар Сафаров 20 (2:0), Шериддин Бобоев 27, (2:1), Шериддин Бобоев 29 (2:2), Шохрух Хикматов 44 (3:2), Амирбек Жўрабоев 62 (3:3), Шериддин Бобоев 66 (3:4), Шериддин Бобоев 80 (3:5).


Миробод туманида юз берган ёнғинлар ҳақида хабарнома – Газета.uz\nМиробод туманида юз берган ёнғинлар ҳақида хабарнома\n19 июль куни эрталаб Миробод туманининг Ойбек ва Нукус кўчаларида жойлашган объектларда ёнғин юз берди.\n19 июл 2018, 16:30 Жамият\n2018 йилнинг 19 июль куни соат 4.54 да Тошкент шаҳар ИИББ ЁХБга Миробод тумани, Ойбек кўчаси, 9 қаватли 44-уйнинг 1-қаватида жойлашган дўконда ёнғин юз бергани ҳақида хабар келиб тушди.\nШахсий таркибнинг тезкор ва мувофиқлашган ҳаракатлари натижасида соат 5.19 да ёнғин бартараф этилди.\nЁнғин натижасида дўкон маҳсулотлари ёнган. Одамлар орасида қурбонлар ва тан жароҳати олганлар йўқ. Тошкент шаҳар ИИББ ЁХБ ходимлари дўконга яқин жойлашган 6 квартирада яшовчи аҳолини қутқаришди.\nЁнғиннинг тахминий сабаби — электр симларидаги қисқа туташуви бўлган. Ёнғин келиб чиқишининг аниқ сабаблари тегишли текширув ўтказилганидан сўнг маълум бўлади. Шунингдек, зарар миқдори ҳам ўрнатилмоқда.\nАйнан шу куни соат 5.17 да ИИББ ЁХБга Миробод тумани, Нукус кўчаси 71-уйда жойлашган «Сигма» бизнес маркази биносида ёнғин юз бергани ҳақида яна бир мурожаат келиб тушди.\nЁнғинга қарши курашувчилар зудлик билан воқеа жойига етиб бордилар. Шахсий таркибнинг тезкор ва мувофиқлашган ҳаракатлари натижасида соат 5.49 да ёнғин бартараф этилди. Ёнғин натижасида бинонинг ташқи қатлами ва 9 қаватли бинонинг 4-қаватида жойлашган соғломлаштириш марказининг ҳудудига зарар етди. Одамлар орасида қурбонлар ва тан жароҳати олганлар йўқ.\nМазкур ёнғинга соғломлаштириш марказидаги СПА-салонда электр ускуналарининг ўчирмай қолдирилган сабаб бўлгани тахмин қилинмоқда.\nЎз навбатида Тошкент шаҳар ИИББ Ёнғин хавфсизлиги бошқармаси иқтисодий ва ижтимоий соҳа объектларининг барча раҳбар ва ходимларидан ёнғин хавфсизлиги қоидаларига қаттиқ амал қилишни, электр ускуналарини назоратсиз қолдирмасликни, газ ва электр жиҳозларини фойдаланиш қоидаларига амал қилишни, электр симига ортиқча юклама туширмасликни сўрайди.


Ўзбекистонлик талабалар Россия ўқув юртларида бепул таълим олишлари мумкин — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/Ўзбекистонлик талабалар Россия ўқув юртларида бепул таълим олишлари мумкин\n0 1 827 Less than a minute\nАбитуриент Россиянинг 80 шаҳридаги 500дан ортиқ олий таълим муассасаларидан истаганини танлаши мумкин\nРоссия олий ўқув юртлари магистратурада ўқишни истовчилар учун Open Doors: Russian Scholarship Project халқаро олимпиадасини ташкил этди. Бу ҳақда Тошкентдаги Россия фан ва маданият маркази матбуот хизмати хабар берди, деб ёзади Sputnik.\nУшбу танловда ғолиб бўлган хорижлик талабалар кириш имтиҳонларисиз магистратурага қабул қилинади ва Россиядаги олий ўқув юртида магистрлик дастурида бепул таълим олади.\nАбитуриент Россиянинг 80 шаҳридаги 500дан ортиқ олий таълим муассасаларидан истаганини танлаши мумкин. Хусусан, улар орасида Times Higher Education World University Rankings (THE), QS World University Rankings ва Academic Ranking of World Universities (ARWU) халқаро рейтингларига кирувчи ўқув юртлари ҳам бор.\nОлимпиада ғолиблари қабул кампанияси бошлангунига қадар ўзи танлаган ўқув юртига қабул қилинган деб ҳисобланади.\nОлимпиадада бакалавр дипломига эга бўлган ёки 2018 йилда бакалаврлик дастурида таълим олишни якунлаётган Россиядан ташқари исталган мамлакатнинг фуқароси қатнашиши мумкин. Олимпиаданинг биринчи босқичида қатнашиш учун аризаларни 16 февралга қадар лойиҳанинг od.globaluni.ru сайти орқали бериш мумкин.\nПентагон: Сурия кимёвий ҳужум амалга оширса, "катта ҳақ тўлайди"


"Жиддий ва амалий". Байден ва Путин Украина борасида дипломатияни кучайтиришга келишди\n19 январ 2022, Тошкент вақти: 03:08\nАҚШ президенти Жо Байден, Россия президенти Владимир Путин билан телефон мулоқотида, 30 декабрь, 2021\nАҚШ президенти Жо Байден ва Владимир Путин ўртасида, натижаси хавотир билан кутилган, телефон мулоқоти бўлиб ўтди.\nМазкур мулоқотда Украина чегарасига яқин жойда рус қўшинларининг жойлаштирилиши ва Кремлнинг хавфсизлик талаблари ортидан чиққан кескин таранг вазият муҳокама қилинди.\nҲар икки давлат раҳбари, тарангликни дипломатик йўллар билан ҳал қилишга уриниш ва барча шарт-шароитларни январь ойига белгиланган музокараларда атрофлича муҳокама қилишга келишиб олди.\n30 декабрь кунги суҳбат 50 дақиқа давом этди.\n“Икки етакчи келаси ой бошида бўлажак уч босқичли музокаралар олдидан "жиддий ва мазмунли" фикр алмашди”- деди Байден маъмуриятининг юқори мартабали расмийси, анонимлик шарти билан журналистларга берган интервьюсида.\nАҚШ ва Россия расмийлари 9-10 январь кунлари Женевада Стратегик барқарорлик бўйича икки томонлама мулоқот доирасида учрашиб, қурол-яроғ назорати ва Украина масаласини муҳокама қилади.\n12 январь куни Брюсселда Россия-НАТО кенгашининг алоҳида йиғилиши бўлиб ўтади. 13 январда эса Венада АҚШни ўз ичига олган Европада Хавфсизлик ва Ҳамкорлик Ташкилоти (ЕХҲТ) доирасидаги йиғилиш бўлиб ўтади.\n"Байден бу чақириқни бўлажак учрашувларда прагматик, натижаларга йўналтирилган дипломатия учун имконият сифатида қабул қилди", - деди АҚШнинг юқори мартабали расмийси.\nРоссия шу ой бошида НАТОга хавфсизлик кафолатлари бўйича кенг қамровли талабларини эълон қилган эди. Бу эса эҳтимолий босқин хавотирларини уйғотиб, дипломатияни хавф остида қолдирди. Бунинг ортидан Икки етакчи 7 декабрда ҳам телефон орқали мулоқот қилган эди.\nРоссия Украина ва Грузияни НАТОга қабул қилинмаслиги учун қонуний кафолатлар изламоқда. Шунингдек, у НАТОдан ўз чегаралари яқинида ҳарбий машғулотларни бекор қилиб, Марказий ва Шарқий Европада қурол-яроғ жойлаштиришни тўхтатишини истамоқда.\nПутин ўтган ҳафта Ғарбни Россияга хавфсизлик кафолатларини "дарҳол" беришга чақирди. Байден маъмурияти эса Россиянинг баъзи талаблари "қабул қилиб бўлмайдиган" деб атаб, ҳар бир давлат ўзининг хавфсизлик борасидаги келишувларини танлаш ҳуқуқига эга эканлигини айтди.\nБироқ, Вашингтон Россиянинг бошқа таклифлари, жумладан қурол-яроғ назорати, ҳарбий кучлар ўртасидаги зиддиятни бартараф этиш ва Украина шарқидаги можарога оид таклифларини муҳокама қилишга тайёрлигини билдирган.\n"Иккала етакчи ҳам муҳим ижобий натижага эришишимиз мумкин бўлган соҳалар ҳам, келишиб бўлмайдиган соҳалар ҳам борлигини тан олган ҳолда, бўлажак музокаралар мазкур масалалар йўналишини ҳар жиҳатдан аниқроқ белгилашини таъкидлади", - деди АҚШ расмийси.\nҚўнғироқ чоғида Байден, Украинага бўладиган ҳар қандай босқинга АҚШ ва унинг шериклари иқтисодий санкциялар билан ҳамда НАТОнинг Марказий ва Шарқий Европада янада фаоллашиши билан жавоб беришини эслатиб ўтди.\nКремль ёрдамчиси Юрий Ушаковнинг сўзларига кўра, Путин бунга жавобан ҳар қандай санкция "катта хато" бўлишини, бу Россия ва АҚШ "муносабатларининг бутунлай узилишига" олиб келишини айтган.\n"Байден Россиянинг пудратчи корхоналарига ишора қилган ҳолда, АҚШ Украинада ҳужумкор қуролларни жойлаштириш ниятида эмаслигини айтди", - деди Ушаков.\nҚўшма Штатлар 2014 йилдан бери Украинага 2,5 миллиард доллардан ортиқ ҳарбий ёрдам берган. Жумладан АҚШ Украина шарқидаги Россия дастаклайдиган айирмачиларга қарши курашда ёрдам бериш учун қурол етказиб берган.\nУшаковнинг айтишича, бу телефон мулоқоти Россия учун қониқарли бўлган ва дипломатиянинг кейинги истиқболлари Москва Ғарбдан талаб қилаётган хавфсизлик кафолатлари билан боғлиқ бўлади.\nАҚШда жойлашган Eurasia Group сиёсий рисклар бўйича консалтинг компанияси таҳлилларига кўра, Россия ташаббуси билан бўлган мулоқот Путин музокараларни тезроқ бошлаш учун босим қилаётганини англатади. Бироқ музокаралар секин кечиши ва "муҳим тўсиқларга дуч келиши" мумкинлиги ҳам таъкидланган.\n“Шунга қарамай, бу қўнғироқ Путин учун "ўз шикоятларини билдириш, январда бўлажак икки томонлама, АҚШ-Россия ва ЙХҲТ учрашувларига таъсир ўтказиш ва Россиядаги ахборот оқимини шакллантириш учун имконият бўлди. Яъни, Путин Россиянинг талабларини тўғридан-тўғри АҚШ президентига етказганини кўрсатиш учун", - деди Вашингтондаги Теxas A&M’s Bush мактабининг Россия ҳарбий ва сиёсий стратегияси бўйича эксперти Ювал Вебер.\nМосква ва Киев ўртасида 2015 йилда имзоланган "Минск келишуви" борасидаги зиддият туфайли жангларни тўхтатиш бўйича тинчлик музокаралари тўхтаб қолди. Германия ва Франция бу музокараларда воситачилик қилмоқда.\nАҚШ расмийлари Украина ва Европадаги иттифоқчилар билан келишмасдан Европа хавфсизлиги бўйича ҳеч қандай қарор қабул қилинмаслигини таъкидлади.\n"Украина билан боғлиқ барча масалалар Украина билан биргаликда ҳал қилинишини бизга олдин ҳам аниқ айтишган ва ҳозир ҳам айтишмоқда", - деди Украинанинг АҚШдаги элчиси Оксана Маркарова.\nАҚШ Давлат котиби Энтони Блинкен Байденнинг Путин билан мулоқотидан олдин Украина президенти Владимир Зеленский билан гаплашгани маълум қилинди.\nБайден Путин билан суҳбатдан сўнг тез орада Зеленский билан гаплашиши режалаштирилмоқда. Вебернинг таъкидлашича, Украинанинг НАТОга аъзо бўлиши ёки АҚШ ва Украина ўртасидаги икки томонлама ҳарбий иттифоққача «ҳали анча бор ёки бу шунчаки ҳаёлпарастлик, шунинг учун ҳам бу содир бўлмайди деб бемалол айтиш мумкин. Россия томони томони эса буни албатта мамнуният билан қабул қилади.\nАҚШнинг Украинадаги собиқ элчиси Жон Хербстнинг таъкидлашича, Путин 7 декабрь кунги Байден билан сўнгги мулоқотидан кейин "музокараларни жадаллаштириш учун" яна бир телефон мулоқоти ўтказишни истаган.\n“Путин ҳали ҳам бизнинг ён беришимизга ишонади. Ваҳоланки, телефон мулоқоти амалга ошганининг ўзи Россия етакчиси учун "ўзига хос бир имконият", - дея қўшимча қилди Хербст.\nУ Россиянинг Украинага бостириб киришини кутмаётганини айтди.\n"Ўйлашимча, у ўзи яратган инқироздан Минск музокаралари бўйича АҚШ ёки Германия, Франция ёки Украина томонидан қандайдир манёвр бўлиш-бўлмаслигини билиш учун фойдаланмоқда",- деди ҳозирда Вашингтонда жойлашган Атлантика кенгашида таҳлилчи бўлиб ишлаётган Жон Хербст .\nБайден ва Путин хавфсизлик масаласида навбатдаги телефон мулоқотини ўтказади\nУкраинада уруш хавфи - Россия давлат телеканаллари оловга мой сепмоқда\nГорбачёв: Совет Иттифоқи парчаланганидан кейин АҚШ “ўзига бино қўйиб юборди”\nПутин анъанавий йиллик матбуот анжуманини ўтказмоқда\n“Уруш учун баҳона”, “Шимолий оқим 2”, Украина чегараси - Ғарб ва Россия ўртасида зиддият кучаймоқда\nАмерика сенатори: Россия “уруш чиқариш учун баҳона” топишга уринмоқда


07.06.2019 Чоп этиш учун\nМулоқот аввалида Олий Мажлис Қонунчилик палатаси Спикери Қозоғистон Республикаси Парламенти Мажилиси Раисини юртимизга ташрифи билан самимий қутлаб, икки мамлакат парламентлари ўртасидаги ҳамкорликни яна ривожлантириш борасидаги фаолиятига муваффақият тилади.\nУчрашувда юқори мартабали меҳмонга бугунги кунда Ўзбекистонда Ҳаракатлар стратегияси асосида мамлакат ҳаётининг барча жабҳаларида амалга оширилаётган кўламдор ислоҳотлар хусусида қисқача маълумот берилди.\nМамлакатимизда Қозоғистонга яқин қўшни, қардош дўст ва ишончли ҳамкор сифатида қаралади. Ўзбекистон–Қозоғистон муносабатлари ҳам ана шу тамойилга — яхши қўшничилик, асрлар синовидан ўтган мустаҳкам дўстлик ҳамда қардошлик ришталарига асосланган ҳолда ривожланиб келмоқда.\nҚайд этилганидек, Қозоғистон Ўзбекистоннинг энг муҳим савдо-иқтисодий шерикларидан биридир. Давлатларимиз ҳамкорликни барча соҳада бирдек фаол олиб боришга алоҳида эътибор қаратмоқда. Бунда икки мамлакат Давлат раҳбарлари ўртасидаги турли даражадаги мулоқотлар изчилик касб этаётгани муҳим аҳамиятга эга бўлмоқда.\nМаълумки, мамлакатимиз раҳбари Шавкат Мирзиёев Президент бўлгач, Ўзбекистон ташқи сиёсатида биринчи навбатда яқин қўшнилар — Марказий Осиё мамлакатлари билан алоқаларни янада яхшилашга устувор аҳамият берилмоқда. Шу маънода, мамлакатимиз Президентининг илк хориж сафарларидан бири ҳам айнан Қозоғистон Республикасига бўлгани бежиз эмас. Кейинги йилларда ушбу давлат билан иқтисодиётнинг етакчи соҳа ва тармоқларида жадаллашган алоқалар туфайли ўзаро савдо ҳажми 2018 йилда қарийб 50 фоиз ўсиб, 3 миллиард доллардан ошгани ана шундай илиқ муносабатлар туфайлидир.\nБугунги кунда Ўзбекистонда Қозоғистон капитали иштирокидаги 336 та корхона ва 16 та компания ваколатхонаси, Қозоғистон ҳудудида Ўзбекистон ишбилармонлари билан ҳамкорликда ташкил этилган 199 та корхона фаолият кўрсатмоқда. Улар томонидан савдо, транспорт-логистика ва бошқа хизматлар кўрсатилиб, қурилиш материаллари ҳамда кенг турдаги халқ истеъмоли моллари ишлаб чиқарилмоқда.\nМамлакатларимиз ўртасидаги илм-фан, маданият, санъат каби соҳалардаги алоқалар ҳам тобора ривожланиб бормоқда. Ўтган йили Қозоғистонда “Ўзбекистон йили”, деб эълон қилиниб, йилнинг номланиши муносабати билан белгиланган барча тадбирлар юксак даражада, кўтаринки руҳда ўказилди. Аксарият тадбирларга қўшни Ўзбекистон вакиллари ҳам фаол жалб этилиб, халқларимиз, илм-фан, маданият, таълим муассасалари, тадбиркорлик тузилмалари ўртасидаги алоқаларни кенгайтириш ва мустаҳкамлашга қаратилган 200 дан зиёд тадбир юқори ташкилий даражада кечди. Ўз навбатида, жорий йил юртимизда “Қозоғистон йили” деб эълон қилиниб, бу ишлар мантиқан давом эттирилмоқда.\nОлий Мажлис Қонунчилик палатаси Спикери Ўзбекистон қардош Қозоғистон билан барча соҳада тенг ҳуқуқли, ўзаро манфаатли ҳамкорликни янада ривожлантиришга алоҳида эътибор қаратиб келаётгани, бу жараёнда мамлакатларимизнинг парламентлараро ҳамкорлик алоқалари ҳам муҳим ўрин тутаётганини қайд этди. 2018 йилнинг 24-27 ноябрь кунлари Ўзбекистон Республикаси Олий Мажлиси Қонунчилик палатаси парламент делегациясининг Қозоғистон Республикасига амалга оширилган расмий ташрифи парламентлараро алоқаларни янада ривожлантиришда муҳим аҳамиятга эга бўлди. Ушбу сафар чоғида Ўзбекистон Республикаси Олий Мажлиси Қонунчилик палатаси ҳамда Қозоғистон Республикаси Парламенти Мажилиси ўртасида ўзаро ҳамкорлик бўйича Меморандум имзолангани самимий муносабатлар кўламини янада кенгайтиришга имкон бермоқда.\nМулоқот чоғида юқори мартабали меҳмонга мамлакатимиз парламенти, хусусан, Олий Мажлис Қонунчилик палатасининг қонунчилик фаолияти, норма ижодкорлиги, қўмита ва фракциялари иш услублари ҳамда парламентаризм соҳасидаги янгиликлар ҳақида сўзлаб берилди.\nЎз навбатида, Қозоғистон Республикаси Парламенти Мажилиси Раиси Нурлан Нигматуллин самимий учрашув ва суҳбат учун ташаккур изҳор қилар экан, конструктив ва амалий руҳдаги мулоқотларни изчил давом эттириш, икки томонлама алоқаларни ривожлантиришда муҳим омил бўлган парламентлараро ҳамкорликни янада кенгайтириш ва мустаҳкамлаш, шу йўналишдаги мулоқотларни кўпайтириш ҳар томонлама фойдали эканини қайд этди.\nКонструктив ва ўзаро ишонч руҳида ўтган учрашув чоғида Ўзбекистон-Қозоғистон ўртасидаги парламентлараро ҳамкорлик алоқаларини кенгайтириш ва уни янги мазмун билан бойитиш, норма ижодкорлиги соҳасида тажриба алмашиш масалалари муҳокама қилинди. Шунингдек, мамлакатларимиз ўртасидаги савдо-иқтисодий, инвестициявий ҳамкорликни янада ривожлантириш, транспорт-коммуникация, маданий-гуманитар ва бошқа соҳалардаги алоқалар кўламини тобора кенгайтириб бориш хусусида сўз юритилди.\nҚозоғистон Парламенти делегациясининг Ўзбекистонга ташрифи давом этмоқда.\nКўришлар сони: 2092


Марказий банк нархларнинг кўтарилишига қарши курашнинг янги тизимини эълон қилди\n01 Iyul 13:15 / Published in Иқтисодиёт\nРоссия Марказий банки янги схема бўйича нархлар ошишига қарши курашишини эълон қилди.\nМарказий банк, нархларнинг кўтарилиши, чекланиш, кураш\nРоссия Марказий банки нархлар ошишига қарши курашишга қаратилган янги тамойилларни ишлаб чиққанликларини айтди.\nРегулятор раҳбари Элвира Набиуллинанинг таъкидлашича, Марказий банк пул-кредит сиёсатини (ПКС) (қайта кўриб чиқишни) бошламоқда — бу таркибига бир нечта элементлар киради, уларнинг асосийлари қуйидагилардир: асосий ставкани бошқариш ва мажбурий захира ставкаси банклар учун.\nХалқаро ташкилотлар ПКС-ни ҳар беш йилда қайта кўриб чиқишни тавсия қилади. Марказий банк буни охирги марта 2014 йил охирида мажбурий валюта интервентсияларидан воз кечганида ва рубл курсини сузувчи курсга ўтиб, икки валюта саватига боғлаб қўйганида амалга оширди.\nКутилишича, биринчи навбатда Марказий банк инфляция даражасини тартибга солишнинг ҳозирги ёндашувидан воз кечади. Энди регуляторнинг йиллик қиймати тўрт фоизга тенг (мақсад) қиймати бор, аммо яқинда унга риоя қилишнинг иложи бўлмади.\nНабиуллинанинг сўзларига кўра, «нишон шакли» ўзгартирилади, аммо бу айнан қандай содир бўлишини Марказий банк раҳбари аниқ айтмади. Мумкин бўлган вариантлардан бири бу мақсаддан бироз четга чиқишга имкон бериш, масалан, бир фоизлик пунктга.\nНабиуллина дунёдаги энг йирик марказий банкларнинг хатти-ҳаракатлари ҳақида ҳам гапириб берди. Тез орада уларнинг аксарияти ставкаларни кескин ошириб, ўз сиёсатини кучайтириши мумкин. Бу инвесторларнинг ўз бозорларига кириб келишига ва ривожланаётган давлатлардан, шу жумладан Россиядан чиқиб кетишига олиб келади. Набиуллина бу ҳолатни энг яқин хавфлардан бири деб атади.\nМарказий банк раҳбарининг сўзларига кўра, бошқа хатарларга «ишчи кучидаги таркибий ўзгаришлар» (ишсизликнинг ўсиши), банкларнинг экотизимларни ривожлантиришга катта миқдордаги инвестициялари ва Европа ва АҚШдаги «яшил ўтиш» ташқи савдо тузилишини ўзгартириши мумкин.\nTagged under: МАРКАЗИЙ БАНК, нархларнинг кўтарилиши, чекланиш, эркин кураш


Tesla’нинг рақобатчисига оид суратлар намойиш этилди\n15:13 / 16.11.2016 3194\nХитой ва Американинг Lucid Motors қўшма стартапи ўзининг илк моделига доир янги тизерларини намойиш этди. Унинг Tesla Model S электромобилларига рақобат қилиши тахмин қилинмоқда. Ниқобланган автомобиль сурати электрокарнинг ташқи тузилиши ва габарит ўлчамлари борасида тасаввур уйғотади. Автомобилни Mercedes-Benz S-Class ва BMW 7-Series седанлари ўртасида суратга олишган.\nНарасмий маълумотларга кўра, юқори тоифадаги электрокар Atvus деб номланади. Унга иккита электромотор (олд ва орқа ўқларга биттадан) ўрнатилади. Уларнинг умумий қуввати 900 от кучига тенг бўлади. Аккумуляторлар ҳажми 87 кВт/соатни ташкил этади.\nАввалроқ, Atieva деб номланган Lucid Motors фирмаси автомобилнинг интерьери ва экстерьерига доир суратларни намойиш қилганди. Шундай қилиб, айтиш мумкинки, Atvus электрокарининг томи шаффоф, приборлар панели тўлиқ рақамли бўлади. Бундан ташқари, муқобил бошқарув тизими ҳамда айрим функцияларни овоз ёрдамида бошқариш имконига эга бўлади.\nAtvus моделининг тақдимоти 16 ноябрда, Лос-Анжелес автокўргазмасида ташкил этилиши ҳам мумкин.\nLucid Motors стартапининг бош идораси Калифорнияда жойлашган бўлса-да, Хитой фирмалари томонидан молиялаштирилади. Хусусан, сармоядорлардан бири LeEco конгломерати ҳисобланади. Айни компания Faraday Future электрокарларини ҳам ишлаб чиқаради. Яқин орада Lucid Motors йилига 20 минг электромобиль ишлаб чиқарадиган заводини барпо этишни режалаштирмоқда. Кейинчалик бу рақам 130 мингга етказилади.\nTesla 200 млн долларга батареялар ишлаб чиқарувчи компанияни харид қилди\nTesla Илон Маскнинг шахсий самолёти парвозлари учун 700 минг доллар сарфлаган\nTesla 2018 йилда бир миллиард доллар зарар кўрганини билдирди


“Миллион”нинг концерти сеанслари тўрттага кўпайди - Zamin.uz\n16:04 / 19 апреля 2017\n“Миллион”нинг концерти сеанслари тўрттага кўпайди\nАввалроқ, “Миллион” жамоаси жорий йилнинг 24-28 апрель кунлари “Истиқлол” санъат саройида навбатдаги концерт дастурини тақдим этаётгани ҳақида хабар берган эдик. “Миллион”чиларнинг минглаб мухлислари талаб ва истакларига биноан концерт сеанслари яна тўрттага кўпайди. Бу ҳақда жамоа аъзоси Даврон Кабулов ижтимоий тармоқлардаги шахсий саҳифаси орқали хабар берди.\n“Мухлислар талабини инобатга олган ҳолда ва ўкувчи-талаба ёшларга қулайлик яратиш мақсадида “Миллион” жамоаси апрель ойининг сўнгида бўлиб ўтадиган концертларга кундузги сеанслар қўшилганини маълум килади”, деб ёзади Даврон Кабулов.\n“Миллион”нинг галдаги концерти афишаларида Даврон Кабуловнинг кўринмагани жамоанинг кўпчилик мухлисларида бир саволни уйғотди: Даврон Кабулов “Миллион”ни тарк этдими? Кабуловга кўра, у жамоани тарк этгани йўқ. Маълумотларга қараганда, у концертда иштирок этади.\n“Миллион” жамоасининг ўтган йили сентябрь ойида тақдим этган 9 сеансдан иборат концерт дастури кенг жамоатчилик томонидан муҳокама қилиниб, аёвсиз танқидларга сабаб бўлган эди. Ҳатто бунинг ортидан ижтимоий тармоқлардаги мухлислар ўртада зиддиятлар келиб чиқди. Бунинг охири эса журналистлар, адабиётшунослар, ёзувчи ва шоирлар, маданият вакиллари ва жамоа аъзоларининг бир-бирига раддиялари билан якун топди. Кўрамиз, “Миллион”чиларнинг бу йилги концерти қандай бўларкин? Улар танқидларни инобатга оладими ё...\nДаврон Кабулов: "Миллион" жамоаси Россиянинг 4 та шаҳрига гастрол сафарига чиқади\nДаврон Кабулов ота бўлди\n“Миллион” апрелда Даврон Кабуловсиз концерт беради?!


Ғафур Ғулом. Икки Машраб (1959) | www.ziyouz.uz\nБош саҳифа МатбуотСовет даври матбуотиҒафур Ғулом. Икки Машраб (1959)\nЧоп этилган 24.12.2015 МуаллифZiyouz.uz\nЎзбек классик адабиёти тарихида ўзига хос катта ўрин тутган, оташин ҳажвий шеърлари ва ўйноқй ғазаллари билан халқимиз қалбидан чуқур жой олган, номи бутун Ўрта Осиё ва ундан узоқларга машҳур бўлиб кетган ажойиб шоирларимиздан бири Бобораҳим Машрабдир. Бобораҳим Машраб ижоди аллақачонлардан буён ижтимоий аҳамият касб этган бўлиб, унинг номи халқимиз ҳаёти ва тарихида мутаассибликка қарши курашнинг байроғи бўлиб келди. Баъзи руҳоний диндорлар Машраб номини ва асарларини бор кучлари билан бадном қилишга, баъзи ҳолларда эса унинг халқ орасидаги обрўсидан фойдаланиб, уни авлиёлаштиришга, ижодига сўфиёна тус беришга интилиб келдилар. Лекин Машраб халқ орасида доим яшашда, курашда давом этди.\nҚарийб ўтган икки аср мобайнида адабиётга алоқадор ҳамма кишилар Машраб тўғрисида ғоятда жумбоқ ва мушкул бир тушунчага эга бўлиб келдилар. Бобораҳим Машрабнинг бир талай асарлари юзасидан динга шак келтириши, даҳрийлиги аниқ бўлиб, ҳамма шунга кўникиб келаётганда бирорта ўта мутаассиб ва тасаввуфдан иборат бўлган ғазали тушунчани бузади-да, нима дейишга ҳайрон қоласан. Яҳудийларнинг пайғамбари «Иброҳимдан қолган эски дўкон» — Маккани танимаган Машрабни ўқиб турганингда, «алифни дилга жо қилмоқни бисмиллодан ўрган»ган бошқа бир Машраб чиқиб, ишнинг пачавасини чиқаради. Унда «Мабдаи нур» деган ўта тасаввуф китобини ким ёзган?\nБу масала адабиёт тарихчиларимизнинг, илмий-текширув институтларимиздаги бир талай илмий ходимларнинг тадқиқот ишларида жуда чигал муаммо бўлиб келди. Даҳрий деб ёза туриб, тасаввуф шеърларни шарҳ қилганда, илмий асарлардан мантиқ йўқолиб қоларди. Тамом диний шоир деб Машрабдан кўз юмганда, Машрабдай шоирнинг йирик ижодини менсимаганлик, катта бир хазинадан воз кечганлик бўларди.\nБундан ташқари, Машрабнинг туғилган жойи тўғрисида ҳам аниқлик йўқ эди. Машрабнинг ўз асарларини синчиклаб ўрганилмаганлиги сабабидан, асрлар ошиб келган овозага ишониб, кўпчилик уни наманганлик деяр эди. Ўзбекистон ССР Фанлар академиясининг Абу Райҳон Беруний номидаги Шарқшунослик институти фондида сақланаётган «Девони Машраб» китобининг XVIII аср охирида ва XIX асрда кўчирилган 20 дан ортиқ қўлёзма нусхасида ҳам Машрабнинг Намангандан эканлиги айтилади. Мен ҳам «Момойи гисунабурида» деган бир очеркимда уни чуқур текшириб ўтирмай, наманганлик дея берган эдим. Кейинги текширишлар бу фикрни тасдиқламади.\nБобораҳим Машрабнинг қаерда туғилганлигини аниқлашда унинг замондоши — самарқандлик Муҳаммад Бадеъ Малиҳонинг «Музаккир ул-асҳоб» китобига суяниш тўғрироқ бўлар эди. Бу асарнинг автографи Абу Райҳон Беруний номидаги Шарқшунослик институтининг қўлёзмалар фондидан 4270 номерли инвентарда сақланаётган бўлиб, унинг 315-варағида: «Машраб тахаллуси Раҳимбобойи қаландар аст. Асл аз вилояти Андигон буда дар айёми бараҳна рўй бакасби фазилат ва фазойил ба вилояти Намангон омада…» дейилган. (Таржимаси: «Машраб қаландар Раҳимбобонинг тахаллусидир. Асли Андигон (Андижон — Ғ. Ғ.) вилоятидан бўлиб, ёшлик чоғларида илм ва фазилатлар касб этиш учун Наманган вилоятига борган…»)\nМуҳаммад Бадеъ Малиҳо берган маълумотга шунинг учун ҳам ишониш керакки, у Машрабга замондош бўлиши билан бирга, у билан Самарқандда учрашган, уни яхши билган ва ўзининг «Музаккир ул-асҳоб» асарини ҳам Машраб ҳаёт вақтида, яъни 1688—1691 йилларда ёзган.\nБундан ташқари, «Девони Машраб» китобининг ўзида ҳам бу масалага доир қарама-қарши маълумотларни учратамиз. Гарчи китобнинг бошида шоирни наманганлик дейилса ҳам, аммо бир қанча саҳифа ўқиганимиздан кейин Машрабнинг қуйидаги ғазалига дуч келамиз:\nАввал, қадами пири муғонро ишқ аст.\nДуввум, сарупо бараҳнагонро ишқ аст.\nРиндони Бухороу бангиёни Кашмир,\nШоҳ Машраб тарки Андижонро ишқ аст.\nТаржимаси: Аввало, пири муғон сари қадам қўйишнинг боиси ишқ туфайлидир. Иккинчи, бош-оёғи ялангликнинг сабаби ҳам ишқ туфайлидир. Бухоро риндларининг риндлиги ва Кашмир бангиларининг кашандалиги, шоҳ Машрабнинг Андижонни тарк этиши ҳам ишқ туфайлидир.\nМашрабнинг андижонлик эканлигига китобнинг бошқа ўринларида ҳам ишора қилинади. Масалан, бунда Машрабнинг бир неча марта Андижонга боргани таъкидланади.\nБир борганда, у Андижон бузрукворларини зиёрат қилади. Бошқа бир сафарида эса, ўн саккиз йил кўрмаган онаси ва синглисини кўргани боради. Бундан кўринадики, Машрабнинг оиласи Андижондан ҳеч қаёққа бормаган.\nЛекин Машрабнинг Наманганда ўқигани, яшагани, бу шаҳарни севгани, қайта-қайта у ерга боргани ва бу шаҳар шоир ижодида чуқур из қолдиргани шубҳасиз бўлиб, бунинг эвазига наманганликлар уни ўз ҳамшаҳарларидек кўриб, доим севиб ўқиганлари аниқ фактдир.\nУмуман, Бобораҳим Машраб ташвишли, оғир ҳаёт кечирди. Машраб тахминан 25 ёшларида наманганлик пири Мулла Бозор охуннинг тарғиботи билан Қашқарга боради. У бу ерда ўша замоннинг энг йирик эшони, нақшбандия сулукининг пири комили Офоқхўжанинг даргоҳига йўлиқади, пирга қўлини беради. Пир уни ўз муридлари қаторига қўшиб, катта даргоҳнинг муллабаччаларидан бири қилиб қўяди. Машраб у ерда ихлос ва чидам билан етти йил Офоқхўжанинг хизматини қилади. Аммо кишининг вужудида бўлган табиий кучларига зид ҳолатда яшаш вужуд эгасининг руҳида исён кўтаради, ўз табиий оқимига тушишга уринади. Пир даргоҳидаги тарки дунё қилганларга хос умр ғоят зерикарли эди. Озод, жўшқин, тинмағур руҳга эга бўлган Машраб Офоқхўжага мутаассиб оталар томонидан назир тортилган бир канизак қиз билан севишиб қолади. Тез орада бу сирни Офоқхўжа билиб қолади, унинг амри билан «улуғ даргоҳ»нинг бўйни йўғон қаландарлари Машрабнинг қўл-оёғини бойлаб, эрлик иқтидоридан маҳрум қиладилар, кейин Қашқардан ҳайдайдилар. Бу қаттиқ аламни, бу қаттиқ ҳақоратни Машраб умри бўйи унутмайди, баъзи мутаассиб руҳонийларга, эшонларга, домлаларга қарши бутун ҳаётида кек сақлайди.\nХўш, Машрабнинг Офоқхўжа даргоҳида шундай оғир жазоланиши ёлғиз канизак қиз туфайли эдими ёки Офоқхўжанинг Машрабда бошқа хусуматлари ҳам бор эдими? Ҳақиқатни олганда, бу Машрабни жазолаш учун бир баҳона эди, холос. Машрабнинг Мулла Бозор охун томонидан Қашқарга юборилишига, унинг Қашқарда бундай қаттиқ жазо тортишига, охирида (1711 йил) дорга осиб ўлдирилишига бош сабаб, унинг ўз атрофини қуршаган, иши сўзига тўғри келмайдиган, худбин, жамият ва борлиқ ҳақида ижодий фикр юритиш қобилиятидан бутунлай маҳрум мутаассиблар билан ўз ақлини таниган вақтидан бошлабоқ келиша олмагани, ўзаро баҳсларда доимий равишда уларни аямай танқид қилиши, фош этиши, халқ олдида обрўларини тўкиши, кўз очирмаслиги ва ҳоказолар эди. Машраб ижодини ўрганишда масаланинг бу томонини асло унутиб бўлмайди.\n«Девони Машраб» тўпламида ва баъзи ривоятларда Бобораҳимда ўткир жазава, оташин жўшқинлик, лоуболилик ва бошқаларни кўриб, «Ҳазрати Офоқхўжам унга Машраб деган номи мустаор — тахаллусни илтифот қилдилар», деган мазмун бор. Гўё Бобораҳимга «Машраб» тахаллусини Офоқхўжа берган эмиш. Шу тўғрими? Бу саволга жавоб беришдан илгари ўзбеклар ўртасида болаларга от қўйиш одатининг бир кичик қисмини этнографик томондан текшириб кўрайлик.\nЎзбекларда бола йўлда туғилса Йўлчи, тўйда туғилса Тўйчи деб от қўядилар. Муҳаррама, Сафарбой, Мулларажаб, Рамазонҳожи, Аширмат, Жуманиёз — бу исмлар эса боланинг туғилган ойи, туғилган кунини нишонлашдир. Туғилган бола бирор табиий камчилик ё ортиқлик билан туғилса, унинг ҳам оти тайёр. Оёқ, қўл бармоқларида, аъзосидан бирор ортиқлиги бўлса — Ортиқжон, Қўшоқбой, агар қора хол билан туғилса — Холдор, Холхўжа, қизил хол билан туғилса — Тожибой, Тожиниса, Норбиби, Норбой бўлади. Агар туғилган бола ота-онасининг гуноҳи биланми ё бирор табиий офат биланми касалманд туғилса, ўша касалнинг нишонларига қараб исм қўйилади. Агар бола чилласи ичида ҳадеб тиришаверса, «тахта» бўла берса, «шайтонласа», уйқусида хирилласа, унга Мели деб исм қўядилар. Агар туғилган болада қандайдир яллуғли шишлар бўлса, унга Парпи деб исм қўядилар. Энди «машраб» дегани нима дегани? Унинг юқоридагича исм қўйишга алоқаси борми?\nБиринчидан шуки, «машраб» деган луғатнинг биздаги маъносида араб лексиконига қатъиян алоқаси йўқ. Арабларнинг «шариба» масдаридан келиб чиқадиган «машраб» сўзи бирор ичимлик ичиладиган «ичиш ўрни» маъносида бўладики, бу албатта кишига исм ёки тахаллус бўлолмайди. Биз Ўрта Осиё халқлари, озарбайжонликлар, эронликлар, афғонлар «машраб» сўзидан ринд, лоуболи, яъни эркин фикрли маъноларини англаймиз. Исм бўлмай, ёлғиз ҳолда «машраб» табиат, феълу атвор дегани; «шўх машраб киши» деганда, шўх табиатли кишини тасаввур қиламиз.\nИккинчидан, кўпчилик хотинлар ҳомилали вақтда асаб жиҳатидан нормал ҳолатда бўлавермайдилар. Бошқоронғулик, инжиқлик, серуйқулик, важсиз йиғлаш сингари ҳолатлар кўп учрайди. Жуда оз, айрим ҳомилали хотинларда бошқа хотинлардан эшитиб келган талқин таъсирида чўчиш ёки ҳалиги нормал бўлмаган руҳий ҳолатларда — галлюцинация аҳволлари ҳам юз беради.\nҲеч ким йўқ ерда, биров чақиргандай, кўз ўнгида бир савам пахта юмалаб кетгандай, аланга ёнгандай бўлади, айрим-айрим хотинларда гўё қорнидаги болалари йиғлагандай, шу овозни онаси «барала эшитган»дай, сезгандай ҳам бўлади. Оналар ғоятда қаттиқ қўрқадилар, ҳушдан кетиб қолганлари ҳам бўлади. Ваҳоланки, бола она қорнида ҳеч қачон йиғламайди. У ерда овоз чиққудай ҳаво тўлган жой йўқ. Бу, ҳалиги айтғандай, галлюцинациянинг ўзгинасидир…\nШундай қилиб десангиз, «она қорнида йиғлаган» болаларнинг исмларини «Машраб» қўядилар. Бу қадим ўзбеклардан қолган этнографик бир одатдир.\nБобораҳимнинг иккинчи исмининг Машраб бўлишини ҳам шундан ахтариш керак бўлади. Ривоятларга кўра, Бобораҳимнинг онаси бозорда кета туриб, бир саватдаги узумдан икки ғужум еган эмиш, шунда қорнидаги бола: «Эй она, нега бировнинг ҳақини едингиз?» дегандай бўлган эмиш. Лекин она қорнида йиғлаган «Машраб» болаларнинг асл ўз исмлари бўлади. Машраб асл исмга қўшимча бўлиб юритилади. Бобораҳим Машраб, Мелиқўзи дегандай.\nАйниқса, феодализмнинг энг қоронғу замонларидан бўлган XVI—XVII асрларда дин, хурофот, хусусан, энг юқори чўққисига чиққан, қиёмига етган бир даврда «она қорнида гапирган» болалар кўп бўлса керакки, Машраб исмли таниш, нотаниш тарихий шахслар кўп учрайди. Албатта, ҳамма машраблар ҳам омию бенаво бўлавермагандир. Уларнинг ичидан Бобораҳим Машрабдан бошқа ҳам Машраб исмли шоирлар ўтгандир. Чунончи, «Қомуси аълом» номли луғатда бир эмас, бешта Машрабдан хабар берилади. Навоийнинг «Мажолис ун-нафоис» тазкирасида ҳам Машраб деган шоир бор. Эронийларнинг Қум шаҳридан чиққан ўз Машраб шоирлари ҳам бор.\nXVII — XVIII асрдаги ўзбек адабиётида эса, Машраб деган икки шоир бор. Булардан бири бизнинг севик-ли шоиримиз — Бобораҳим Валибобо ўғли Машрабдир. Иккинчиси, билмадик — Ўзганда туғилиб, Наманганда яшаганми, ёхуд Наманганда туғилиб, Ўзганда яшаганми (буни албатта бундан кейинги тадқиқотлар аниқлайди), Мулла Рўзи охун деган сўфий шахсдир. Бу одам ўзига Машраби Соний деб тахаллус қўйган. Бу киши Бобораҳимдан 40—50 йиллар кейин яшаган бўлиши эҳтимол. Абу Райҳон Беруний номидаги Шарқшунослик институтида унинг девони сақланади. 9968 номерли бу девон шоирнинг қўлёзмаси эмас, анчагина хушхат котиб томонидан кейинроқ кўчирилган бир нусхадир.\nҲалигача Бобораҳим Машрабга оид деб келинадиган «Мабдаи нур» номли сўфиёна ахлоқий тизма асар шу Мулла Рўзи охуннинг асари экани аниқ ва равшан бўлди.\n«Мабдаи нур» Мавлоно Жалолиддин Румийнинг «Маснавий»сига тақлидан ёзилган кучсиз бир шарҳдир. Лекин Мулла Рўзи — Машраби Соний бу асарни ёзиб қўйиб, тоза ҳам мақтанади. Бу асарни ҳатто «Хамса»лардан юқори қўяди. «Ҳар бир мусулмон шуни ўқисин, ўқимаса мусулмонлигига шубҳам бор», дегандай бўлади.\nЛекин Машраби Соний ҳам ўз доирасида анчагина талантли шоир ҳисобланади. Унинг ёзган шарҳи, шеърлари равон, ўқишли. Аммо ҳамма ғазалининг охирги мисраларида деярли «Мабдаи нур»ни мен ёздим, ўқинг, мусулмонлар», деган ундов бор.\nЯна шу институтнинг бисотида 9251 рақамли бир қўлёзма бор. Шу қўлёзманинг охирида Мулла Рўзибойнинг бир мухаммаси тўлиқ кўчирилган. Ўша мухаммасда шундай сатрлар бор:\nСинаи покимга жодур кулли шарҳи «Маснавий»,\nОяти «Тоҳо» талаб бўлсанг, менинг олдимга кел.\nКўзи кўр, жондан боқиб, жононани кўрдум, деган,\nЗоҳир исмим Рўзибою, Мавлавий ўғлум деган,\nМашраби Соний талаб бўлсанг, менинг олдимга кел.\nВақти охир ошкора бўлди бу «Мабдаи нур»,\nШарҳи байти «Маснавий» Мавлавий Румий будур,\nЗоҳири аъмо талаб бўлсанг, менинг олдимга кел.\nДемак, Бобораҳим Машраб «Мабдаи нур» авторлигидан холис бўлди. Бу ҳаммаси эмас, ҳали гап кўп.\nБобораҳим Машрабнинг оташин, жўшқин лирик шеърлари, ўз замонасидаги бошбошдоқлик, қоронғилик, зулму ситамлардан шикоят қилиб ёзган исёнкор сатрлари ўша вақтлардаёқ жабр кўрган омма ўртасида нур тезлиги билан ёйилиб борар эди. Машраб бир ғазални тугатар-тугатмас ошиқлар, маъшуқлар, риндлар, қалби аламли кишилар илиб олиб, куйга солар эдилар. Қашқардан тортиб бутун Фарғона, Тошкент, Зарафшон воҳаларига қадар қалдирғочдай учиб борган бу сатрлар шоирнинг зўр ҳурматини эл ўртасида ёяр эди. Бу улуғ шуҳратдан чўчиган баъзи дин аҳллари, эшонлар, домлалар шу шуҳратни ўз диний манфаатлари йўлига бурмоқчи бўлдилар. Бунинг учун улар Машраби Соний — Мулла Рўзи томонидан ёзилган сўфиёна шеърларни Бобораҳим шеърлари билан аралаштириб, омма ўртасига ёя бошладилар. Ҳанузгача «Девони Машраб»дай кенг тарқалиб келган тўплам ҳам шу зайлдаги қўшма, аралашмалардан иборатдир. Чунки бу тўпламни йиғган шахс ҳам Бобораҳим асарларини Машраби Сонийнинг асарларидан фарқ қилишда илмий ва тадқиқий савияга эга бўлмаган, содда бир киши бўлган, албатта.\nҲар ҳолда, дин аҳллари ўтган шу икки асрдан зиёдроқ бир муддатда Машраб ниқоби остида талайгина тарғибот ва ташвиқот ишларини юргиздилар. Мулла Рўзининг мутасаввуф шеърлари хонақоларда, зикрларда, қаландарларнинг оғзида, эшон ойимларнинг жаҳрияларида узоқ муддат мунграб келди. Лекин чинакам ишқ эгалари, покиза сўз, лирик ҳиссиёт, оташин севги талаб бўлган кўпчилик ўз шоири Бобораҳим Машрабнинг асл ижодини хас-хашаклар орасидан топилган дурдоналардай ардоқлаб, сақлаб, куйлаб, бизнинг замонамизгача эсон-омон етказиб кела олди.\nЭндиги бизнинг вазифамиз йирик шоиримиз Бобораҳим Машрабнинг ижодини қайта бошдан ўрганиш, уни аралашмалардан тозалаб, халқимизга етказиб беришдир.\nЎзбекистон Фанлар академияси А. С. Пушкин номидаги Тил ва адабиёт институтининг илмий ходими, филология фанлари кандидати Абдуқодир Ҳайитметов Машраб ижоди устида узоқ вақтлардан буён унумли илмий ишлар олиб бориб, анчагина муваффақиятларга эришди. Юқорида айтиб ўтилган Машраби Соний тўғрисидаги тадқиқот материаллари ҳам унинг ишидан олингандир.\nА. Ҳайитметов билан бирга шу соҳада иш олиб бораётган бошқа илмий ходимлар тез орада бизнинг Машрабни ўз халқига яна яқинроқ таништириб қуядилар, деб ишонамиз.\n“Қизил Ўзбекистон”, 1959 йил 14 февраль\n← Аввалги Аввалги Узоқ Жўрақулов: “Китоб — инсон руҳини озиқлантиради” (2009)\nКейинги → Кейинги: Одил Ёқубов (1926-2009)


30 октябр 2020, Тошкент вақти: 07:29\nҚашқадарё вилоят ҳокимлиги расмий веб сайтидан олинган сурат, 29 октябрь, 2019 йил\nҚашқадарё вилоят ҳокими вазифасини бажарувчи Зойир Мирзаев ишининг илк ҳафтасида икки раҳбарни вазифасидан бўшатди, яна икки раҳбарни ишдан олиш ҳақида огоҳлантирди.\nҚарши шаҳар ҳокимлиги матбуот хизматининг билдиришича, 2 ноябрь кунги йиғилишда янги ҳоким масъулиятсизлик қиладиган барча раҳбарларни кескин чора кўришидан огоҳлантирган.\nЎтган йили ҳокимият мулозимларини совуқ сувга бўктириб таҳқирлагани ортидан Зойир Мирзаев Бош вазир ўринбосарлигидан олиниб, Жиззах вилояти Шароф Рашидов тумани ҳокими этиб тайинланган эди.\nБир ҳафтада тўрт раҳбарга чора кўрилди\nРасмий хабарга кўра, вилоят ҳокими вазифасини бажараётган Зойир Мирзаев 2 ноябрь куни кенгайтирилган йиғилиш ўтказиб, вилоят маркази Қарши шаҳридаги ўрганишлар натижасини муҳокама қилган ва бирданига тўрт раҳбарга чора кўрган.\nБулардан икки нафари - Қарши шаҳар давлат санитария-эпидемиология маркази бош шифокори ва Қарши шаҳар қурилиш бўлими бошлиғи эгаллаб турган вазифасидан озод этилган.\nҚарши шаҳар ҳокимининг ўринбосари Улуғбек Авазов эса жиддий огоҳлантирилган ва бир ой синов муддати берилган.\nҚарши шаҳар солиқ инспекцияси бошлиғини ишдан олиш масаласини кўриб чиқиш эса вилоят давлат солиқ бошқармаси бошлиғига топширилган.\nҚарши шаҳар ҳокимлиги матбуот хизматининг маълум қилишича, Мирзаев барча ташкилотларга бир ой муддат ичида бажарилиши талаб қилинган қатор вазифаларни юклаган ва бажармаган раҳбарларга кескин чора кўришини билдирган.\nБир ойлик режа\nЖумладан, Қашқадарё вилоятининг касбий таълимни ривожлантириш ва мувофиқлаштириш ҳудудий бошқармаси томонидан таълим муассасаларига йўлланган Телефонограмма Озодликка келиб тушди.\nҲужжатда, Зойир Мирзаевнинг 29 октябрь кунги йиғилишда таълим муассасалари раҳбарларига берган топшириқлар акс этган.\n- 1 ойда барча таълим муассаларининг веб-сайтини очиш, муассасалар ҳудудини мунтазам тозалаш ва ободонлаштириш,\n- ўқувчилар давоматини назоратга олиш ва чет элга чиқиб кетган ўқувчиларни қайтариш,\n- ўқувчилар орасида "Бир ҳафтада - бир китоб" каби танловларни ўтказиш,\n- тўй-ҳашамларни тартибга солиш бўйича ҳукумат қарорини ўқувчиларга тушунтириш,\n- шу йилнинг 22 декабрда кутилаётган Олий Мажлис Қонунчилик палатаси депутатлари ва маҳаллий кенгашлар депутатлари сайлови тўғрисида ўқувчиларга тушунча бериш каби топшириқлар берилган.\n6 кишини таҳқирлаган собиқ муовин\n51 яшар Зойир Мирзаев қўл остидаги мулозимларга кескин чоралар кўриши билан танилган раҳбардир.\nОзодлик ўтган йилнинг 25 октябрида, ўша кезда Бош вазирнинг ўринбосари бўлган Зойир Мирзаев, Тошкент вилояти Оққўрғон туманида олти киши - туман ҳокимлигининг уч мулозими, икки фермер ва бир маҳалла оқсоқолини ариқдаги совуқ сувга тушириб, таҳқирлаган эди.\nЎшанда Мирзаев олтовлонни буғдойга сув қўймагани учун, шундай жазолагани айтилганди.\nҲодисадан 2 кун ўтиб, Мирзаев президент Шавкат Мирзиёев фармони билан лавозимидан бўшатилди.\nМирзиёев имзолаган фармонда бош вазирнинг Қишлоқ хўжалиги комплекси бўйича ўринбосари бўлган Мирзаевнинг "ғалла экиш ва суғориш ишларини ташкил этиш жараёнида жиддий камчиликларга йўл қўйгани", боис ишдан олингани айтилганди.\n"Шахсан мен учун бу жуда ноқулай ва уятли ҳолат. Чунки менинг ўринбосарим президентимиз олиб бораётган сиёсатга қарши иш қилди". Бош вазир Абдулла Арипов.\nАммо, бу фармонни эълон қилган Бош вазир Абдулла Арипов ҳукумат йиғилишида ўз ўринбосарининг Оққўрғон туманида қилган иши президентни қаттиқ ранжитганини айтганди.\n"Шахсан мен учун бу жуда ноқулай ва уятли ҳолат. Чунки менинг ўринбосарим президентимиз олиб бораётган сиёсатга қарши иш қилди. Мана шу ҳолат 25 октябрь куни юз берган бўлса, юртбошимиз Зойир Мирзаевни ишдан бўшатиш ҳақидаги қарорни 27 октябрда қабул қилди. Бироқ, Конституцияга мувофиқ, шанба ва якшанба кунлари ҳеч қандай қарор ва фармонлар қабул қилинмайди. Шунинг учун биз бу қарорни бугун эълон қилдик," дея Абдулла Ариповдан иқтибос келтирганди Daryo.uz нашри.\nБош вазир президент "шунча халққа хизмат қилган" бўлса-да, Зойир Мирзаевни кечира олмагани, уни қонун доирасида жазолаганини айтганди.\nАммо, бу воқеадан қарийб бир йил ўтиб, Бош вазирнинг президентга хиёнатда айбланган собиқ ўринбосари Қашқадарё вилоятига раҳбар қилиб тайинланди. Бунга қадар у Жиззах вилоятининг Шароф Рашидов туманига ҳокимлик қилаётган эди.\nЗойир Мирзаевга пиар кампания\nҚашқадарё вилоят ҳокимлиги ахборот хизмати ва маҳаллий ахборот воситалари янги раҳбар фаолиятини кенг кўламда ёритишни бошлаб юборди.\nХусусан, вилоят ҳокимлиги матбуот хизматининг Telegram каналида ўтган бир ҳафта ичида берилган хабарлар тўлиғича янги раҳбар ташаббусларига бағишланган.\nФото ва видео иловалар билан берилган хабарларда, Мирзаевнинг мунтазам халқ орасида юргани, раҳбарлар билан йиғилиш ўтказаётгани, ҳатто тунда бир гуруҳ амалдор билан маҳалла оралаётганини кўриш мумкин.\nЗойир Мирзаевни яқиндан таниган, муқаддам президент маъмуриятида ишлаган собиқ мулозимлардан бирининг Озодликка айтишича, президент Шавкат Мирзиёев Зойир Мирзаевга яна бир имконият берган.\nИсмини сир сақлаган ҳукумат мулозимининг айтишича, аслида Мирзаев Шавкат Мирзиёев бош вазир бўлган кезларда унинг қишлоқ хўжалиги ишлари бўйича асосий ёрдамичиси бўлган.\nМирзиёев президентликка келгач эса, Мирзаев унинг айни соҳада ишонган асосий маслаҳатчисига айланган ва қишлоқ хўжалиги бўйича ҳозирда жорий этилган аксар лойиҳаларнинг муаллифи ҳам айнан удир.


Тўрткўлда уруш фахрийига «DAMAS» автомашинаси навбатсиз берилди- Kruz.uz\nТўрткўлда уруш фахрийига «DAMAS» автомашинаси навбатсиз берилди\n11:44, 21.04.2017 1676 0 Кексаларни эъзозлаш\nТўрткўл тумани «Ўзбекистон» овул фуқоралар йиғини ҳудудида яшовчи иккинчи жаҳон уруши иштирокчиси Отажон Жуманиязовнинг хонадони бугун қишлоқ аҳолиси ва яқин-қариндошлари билан гавжум. Қадрдонлари отахонга гуллар тутиб, самимий табрикламоқда, дея хабар бермоқда «Қорақалпоғистон тонги» нашри.\nЧунки 93 ёшли отахоннинг хонадонида катта қувонч ва тўй. Унга «GM Uzbekiston» акциядорлик жамиятида ишлаб чиқарилган «DAMAS» русумли янги автомашина «Қорақалпоқавтотеххизмат» масъулияти чекланган жамияти ходимлари томонидан навбатсиз етказиб берилди. Ушбу автомашинанинг тантанали топширилиш маросимида туман ҳокимлиги, хотин-қизлар қўмитаси, «Нуроний» ва «Маҳалла» жамғармалари вакиллари қатнашди.\n— Мен 1942 йили урушга отландим, — дейди уруш ва меҳнат фахрийси Отажон Жуманиязов. — Урушда Белоруссия ва Украина фронтларида душманга қарши жангларда иштирок этдим. Шундай жанглардан бирида оёғимдан оғир жароҳат олганлигим туфайли фронтдан қайтаришди. Урушдан кейинги йилларда қишлоқ хўжалиги соҳасида меҳнат қилдим. Чорва молларини боқиб, халқни гўшт ва сут маҳсулотлари билан таъминлаб боришга ўз ҳиссамни қўшдим. Бугунги кунда биз кексаларга давлат томонидан катта ғамхўрликлар кўрсатилмоқда. Бу каби эътибор учун муҳтарам Президентимизга миннатдорчилик билдираман. Ватанимиз ҳамиша тинч ва фаровон бўлсин.\nОтажон Жуманиязов марҳум турмуш ўртоғи Жумагул Жуманазарова билан 6 нафар фарзандни тарбиялаб вояга етказди. Ҳозирда отахоннинг бағри невара ва чеваралар билан тўла. 1994 йили Отажон Жуманиязов Ўзбекистон Республикаси Президентининг Фармони билан «Жасорат» ва 2015 йили “Иккинчи жаҳон урушидаги ғалабанинг 70 йиллиги” медаллари билан тақдирланди.\nСуратда: Отажон Жуманиязов невара ва чеваралари даврасида.


Ўқув жараёни: Қутлаш\nСизларни Раббимиз Исо Масиҳнинг севгиси ила муборакбод этаман!\nМен Муди Библия институтининг номидан сизларни Библия миссиясининг Интернет- мактабидаги машғулотларнинг бошланиши билан табрикламоқчиман.\nМуди Библия институти Исо Масиҳга қилган хизмати билан, Унинг жамоати олдидаги маъсулиятлилиги билан ҳамда Муқаддас Китобни ўрганишда одамларга ёрдам бериши билан машҳур. Бизлар, айниқса, ўз олдига ана шундай мақсадларни қўйган Библия миссияси билан ҳамкорлик қилаётганимиздан хурсандмиз. Шу билан бир қаторда биз Худони Унинг Каломи орқали чуқурроқ билиб олишга бўлган интилишларингизни қўллаб- қувватламоқчимиз.\nБундай мактабларни кўпгина инсонларнинг, нафақат ҳамкасабаларимизнинг, балки ушбу хизматни моддий қўллаб-қувватлаётган инсонларнинг ибодати шарофати билан очиш имконияти бўлди. Биз ўқиш сизга катта марҳамат олиб келишига умид қиламиз.\nМасиҳнинг севгиси ила\nДжозеф М. Стоуэл,\nМуди Библия институтининг президенти\nЭнг ноёб китоб – Муқаддас Китобни ўрганиш алоҳида имтиёздир. Ноёб, чунки Худо унда Ўз иродасини ҳамда инсон ҳақидаги Ўз фикрини очиб беради. Имтиёз, чунки бундай имкониятга ҳамма ҳам эга эмас. Ўқиш истагингиз борлигини билдириб сиз тўғри танладингиз.Библия миссиясининг ходимлари, Худонинг Каломини ўрганиш даражасини ошираётиб, Худони билиш сари ўсишингиз учун, бошқаларга Хушхабарни етказиш истагида итоаткорона бўлишингиз учун ибодат қилаяптилар.\nЧикагодаги Муди Библия институтига ўқув материалларини етказиб бергани учун, шу билан бирга ушбу ўқув материалини олиш имконияти бўлиши учун ўз кучларини аямаган барчага ўз миннатдорчилигимни билдирмоқчиман.\nХудо Унинг Каломини ўрганишингизда сизларни марҳаматласин.\nСамимият билан Павел Гагельганс\n© Рус тилидаги нашриёт: Библия миссияси\nBibel-Mission e. V., Postfach 1130, 63842 Niedernberg, Germany\nБарча курслар рўйхати\nКурсни ўрганиш вақти\nТалаба ишининг баҳоланиши


Бухоро амиридан қолган Қуръон китоби, муҳр ва камарбандни 500 минг долларга сотаётган Миллий гвардия ходими қўлга олинди — Sof.uz\n10.08 15:37 2659 Ўзбекистон\nФото: Иқтисодий жиноятларга қарши курашиш департаменти Бухоро вилоят бошқармаси\nБухоро вилоятида фуқарога тегишли амир Музаффархондан қолган муҳр ва камарбанд, шунингдек, муқаддас Қуръон китобининг терига ёзилган нусхасини алдов йўли билан сотишга уринган собиқ ИИБ ҳамда Миллий гвардия ходими қўлга олинди. Бу ҳақда «Дарё»га Бош прокуратура ҳузуридаги иқтисодий жиноятларга қарши курашиш департаменти вилоят бошқармаси ахборот хизмати хабар берди.\nМаълум бўлишича, Бухоро шаҳрида яшовчи 65 ёшли фуқаро М.А. ўзига мерос қолган амир Музаффархон даврига оид муҳр, камарбанд ва муқаддас Қуръон китобининг терига ёзилган нусхасини сотиш нияти борлигини маълум қилган. Бундан хабар топган ота-ўғил — ИИБнинг нафақадаги ходими А.А. ва унинг ўғли, Миллий гвардия сафдори Б.Б. вазиятдан фойдаланиб, даромад орттиришни мақсад қилади.\nОта-ўғил тил бириктириб, фуқарога ушбу тарихий қийматга эга буюмларини сотиб беришини, эвазига пулнинг 20 фоизини, яъни уларнинг ҳар бирига 50 минг доллардан 100 минг доллар беришини сўраган ва кўндирган.\nТез орада харидор ҳам топилган. Бироқ харидор А.Ж. қиммат нарх — 500 минг долларга сотилаётган ушбу буюмлар бирор-бир музейдан ўғирланганми ёки улар сохтами деган фикрга борган ва ҳуқуқ-тартибот идораларига мурожаат қилган.\nАризага асосан ДХХ вилоят бошқармаси ҳамда Бош прокуратура ҳузуридаги иқтисодий жиноятларга қарши курашиш департаменти вилоят бошқармаси ходимлари ҳамкорлигида ўтказилган тадбирда ота-ўғил 72,1 грамм оғирликдаги олмосни 500 минг долларга ҳисоблаб, 4,5 миллиард сўм ҳамда 50 минг долларга ноқонуний сотаётган вақтида қўлга олинган.\nХонадонни кўздан кечириш давомида қора рангли қимматбаҳо тош, амир Музаффархон даврига оид муҳр, бир дона камарбанд ва бир дона ҳамён ашёвий далил тариқасида олинган.\nТергов-суриштирув жараёнларида тарихий бойликлар ота-боланинг қўшниси фуқаро М.А.га тегишли эканлиги, мерос бўлиб қолгани аниқланган.\nҲолат юзасидан департаментнинг вилоят бошқармаси томонидан терговолди суриштирув ҳаракатлари олиб борилаётган бўлиб, ашёвий далил тариқасида олинган буюмларнинг тарихий қийматлигини текшириш учун экспертиза тайинланган.\nЭкспертиза хулосасидан келиб чиқиб, ота-ўғилга Жиноят кодексининг 168-моддаси, 4-банди (фирибгарлик) билан жиноят иши қўзғатилган.\nБухоро амири бойликлар\n26.09 11:31 2450\nКеча, 15:34 2043\n27.09 14:28 1636\nКеча, 09:53 1563\nКеча, 13:28 1351\nГулнора Каримованинг Швейцариядаги вилласидан топилган санъат ашёлари қайтарилмоқда\n11.01 12:28 2545 Ўзбекистон\nБухоро амирининг хоки ўз ватанига қайтарилиши керак(ми)?\n19.03.2017 16:05 118 Жамият


Янги мурожаатни қайд қилиш\nБарноев Ўктам Исаевич\n"Ҳар қайси мурожаатнинг ортида тирик жон турибди, уларда кимнингдир арз-доди, керак бўлса, дарди, айрим амалдорлар томонидан йўл қўйилган адолатсизлик турганини ҳеч қачон унутмаслик лозим. Бу масалалар бўйича биз қанча лоқайд ва бетараф бўлиб юрсак, одамларнинг норозилиги шунча кўпаяди. Юзага келган бирон-бир муаммо ўз-ўзидан ҳал бўлади деган кайфият билан юриш жуда катта хато бўлади. Агарки ҳар қайси раҳбар, етакчи ўзи дуч келган муаммони бугун ечмаса, эртага кеч бўлади. Раҳбарнинг асосий бурчи ва вазифаси ҳам айнан ана шундан иборат"\nУ ҳолда мурожаатингизни тўғридан-тўғри Бухоро вилоят ҳокимига икки хил усулда:\nишонч телефонга қўнғироқ қилиш, онлайн мурожаат орқали юборишингиз мумкин.\nБухоро вилоят ҳокимига ариза, таклиф ва шикоятларни (0 365) 222-2222 рақамига қўнғироқ қилган ҳолда юбориш мумкин.\nУшбу майдон тўлдирилиши шарт!\nOlot tumani Buxoro tumani Vobkent tumani Gijduvon tumani Kogon tumani Qorakol tumani Qorovulbozor tumani Peshku tumani Romitan tumani Jondor tumani Shofirkon tumani Buxoro Kogon Ушбу майдон тўлдирилиши шарт!\nЭркак Аёл Ушбу майдон тўлдирилиши шарт!\nМақомингизни танланг... Банд-ишлайди Ишсиз Пенсионер Талаба Ушбу майдон тўлдирилиши шарт!\nАгар сиз ушбу мурожаатни жамоа номидан юбораётган бўлсангиз, илтимос ушбу катакчани белгиланг\nМурожаатга файлларни бириктириш.\nСизга Бухоро вилоят ҳокимига бевосита электрон тарзда мурожаатларни юбориш имконияти тақдим этилмоқда. Шу билан бирга, Сизнинг юбораётган мурожаатингиз расмий мақомга эга эканлигини ҳам эслатиб қўймоқчимиз.\n2. Алоҳида эътибор беринг! Тухмат, ҳақорат сўзлар ишлатилган ва ёлғон хабар берувчи мурожаатларни тақдим этиш мумкин эмас.


Пара таэквондо бўйича онлайн Республика мусобақаси бўлиб ўтди – O'zbekiston Milliy paralimpiya qo'mitasi\nПара таэквондо бўйича онлайн Республика мусобақаси бўлиб ўтди\nХабарингиз бор, Ўзбекистон Миллий Паралимпия ассоциацияси август-сентябрь ойларида ватанимиз Мустақиллигининг 29 йиллигига бағишланган Республика мусобақаларини онлайн тарзда ўтказиб келмоқда.\nАна шундай мусобақаларидан бири бугун Пара таэквондо бўйича бўлиб ўтди. Унда Тошкент, Самарқанд, Фарғона, Бухоро, Наманган ва Қашқадарё вилоятларидан жами 14 нафар спортчи иштирок этди. Эркаклар ўртасида 10 нафар, аёллар ўртасида эса 4 нафар пара таэквондочи ғолиблик учун кураш олиб борди.\nДаставвал Ўзбекистон Миллий Олимпия қўмитаси президенти Рустам Шоабдураҳмонов мусобақа ташкилотчиларига ўз миннатдорчилигини билдириб, спортчиларга омад тилади.\nБундан ташқари Ўзбекистон Миллий Олимпия қўмитаси бош котиби Ойбек Қосимов ҳам мусобақа ҳақида ўз фикрларини билдириб ўтди. Шундан сўнг баҳсларга старт берилди.\nҚизиқарли кечган беллашувларда эркаклар ўртасида Асад Тоштемиров биринчи ўринни қўлга киритган бўлса, кучли учликдан Зухриддин Тохиров ва Санжар Мухторов жой олди. Аёллар ўртасида эса 1-ўрин Зиёда Исоқовага насиб этди. Финалда мағлуб бўлган Дилбар Мадиева эса 2-ўринни эгаллади. 3-ўринни Зарнигор Турдиева қўлга киритди ва мусобақа совриндорига айланди.\nМусобақа якунида сўз олган бугунги беллашувлар ғолиби, Осиё ва Жаҳон чемпионатлари совриндори Зиёда Исоқова спортчиларга яратиб берилаётган шароитлар учун авваламбор Муҳтарам Президентимизга, қолаверса Ўзбекистон Республикаси Жисмоний тарбия ва спорт вазирлигига, Ўзбекистон Миллий Олимпия қўмитасига ва Ўзбекистон Миллий Паралимпия ассоциациясига ўз миннатдорчилигини билдириб, келажакда ушбу ғамхўрлик ва эътиборга муносиб жавоб қайтаришга ваъда берди.\nЎзбекистон Миллий Паралимпия ассоциацияси\nJADA ва RADOCA ўзаро англашув меморандумини имзолашди\nКоронавирус парадокси: Африкада ўлим даражасининг пастлиги қашшоқлик билан боғлиқми?


Ҳожатхона қоғози СССРда фақат 1968 йилда пайдо бўлган. Мамлакат ушбу гигиена воситасини ишлаб чиқаришни бошлаганидан кейин ҳам танқислик юзага келган. "Рамблер" нима учун 1968 йилгача ҳатто СССР мансабдорларининг ҳожатхоналарида ҳожатхона қоғози эмас, эски газеталар бўлганини аниқлади.\nҚоғоз ўрнига газеталар\nСССРда нима учун ҳожатхона қоғози ишлаб чиқарилмаганлиги ҳақида кўплаб версиялар мавжуд. Энг оммабопларидан бири шундаки, мамлакат раҳбарияти совет фуқароларининг фаровонлигидан кўра, машинасозлик ва қурол-яроғ билан кўпроқ шуғулланган. Шундай қилиб, 1968 йилга қадар, турли одамларнинг эслашларига кўра, эски газеталар СССРнинг ҳожатхоналарида гигиена учун ишлатилган.\nТалаб етишмаслиги ва танқислик\nҲожатхона қоғози биринчи марта дўконларда пайдо бўлганида, бу Совет фуқароларида катта ҳаяжонга сабаб бўлмади. Одамлар газеталарга шунчалик одатланган эдики, улар ўз пулларини бошқа қоғозга сарфлашни бефойда деб билишарди. Кейин расмийлар ушбу маҳсулотни кенг реклама қилиш кампаниясини бошладилар. Уни ҳамма жойда: газеталарда, журналларда ва кинотеатрларда реклама қилишди.\nСовет фуқаролари ҳожатхона қоғози газеталарга қараганда яхшироқ бўлишини ниҳоят билгач, уни сотиб олишни бошладилар. Бироқ, ишлаб чиқариш маҳсулотга бўлган талабга мос келмади. Кейин ҳожатхона қоғози танқис бўлиб қолди ва фуқаролар уни ҳар бир киши учун 10-12 донадан сотишган.\nКиритилди: 00:30 06.08.2020. Ўқилди: 10806 марта. Фикрлар сони: 0 та.


Покистон президенти Парвез Мушарраф ҳарбий соҳага ажратилган бюджет қисқариб¸ уни зилзила жабр-дийдаларига ëрдам бериш мақсадида ишлатиш режада йўқлигини айтди.\nАммо Мушарраф журналистларга берган интервюсида Ҳиндистон ва Покистон зилзила натижасида узоқ йиллар мобайнида баҳс-мунозараларга сабаб бўлаëтган Кашмир воҳаси масаласини ҳал қилиш бўйича олдинга силжиш кераклигини айтди.\n8 октябр куни юз берган зилзила 58минг одам ëстиғини қуритди. 78 мингга яқин одам жароҳат олди. 3 миллион одам бошпанасиз қолган.\nЗилзила юз берган жойларни қайта таъмирлаш 500 миллион долларда баҳоланмоқда.


ТАРДИФЕРОН® ҚЎЛЛАШ БЎЙИЧА ЙЎРИҚНОМА | "Euromedex" Представительство (Франция). Рецептурный отдел на портале Apteka.uz (Узбекистан)\n- Организмда темир миқдорини ошиши ёки уни утилизациясини бузилиши билан ифодаланувчи ҳолатлар (гемохроматоз, гемосидероз, гемолитик анемия)\n- Препаратнинг ҳар қандай компонентига аллергия.\n- Таркибида канакунжут мойи борлиги сабабли ичак тутилиши.\n- Яллиғланиш синдроми билан боғлиқ гипосидеремия темир билан даволаш ёрдамида тўғриланмайди.\n- Темир билан даволаш, иложи борича анемия сабабини даволаш билан бирга олиб борилиши керак.\n- Препаратнинг таркибида сахароза мавжудлиги сабабли, ушбу препаратни фруктозани ўзлаштираолмаслик, глюкоза/галактоза мальабсорбцияси ёки сукраза-изомальтаза ферментини танқислигида қўллаш мумкин эмас.\n- Чой, қахва, қизил винони катта миқдорини бир вақтда қабул қилиш темирни сўрилишини ингибирлаши мумкин.\n- Сут маҳсулотлари ва тухум темир препаратлари билан бир вақтда қабул қилинганда улар ҳам темирни сўрилишини аҳамиятли даражада пасайтириши мумкин.\n- Канакунжут мойи мавжудлиги сабабли айниқса, 6 ёшдан кичик болаларда аллергик реакциялар хавфи мавжуд.\nПрогифарм, Лисс кўч., 45500 Жиен, Франция


Рамазонда гуноҳлар кечирилганининг бирон аломати борми?\nHomeФАТВОЛАР13 РЎЗА11 РЎЗАГА ОИД ҲУКМЛАР\nBy Шайх Саидаҳмад Нуриддин on 07/04/2017 11 РЎЗАГА ОИД ҲУКМЛАР 13 РЎЗА ФАТВОЛАР\nРамазон ойидан чиққан инсоннинг гуноҳлари кечирилдими ёки йўқлигининг белгилари бор, деб эшиттим, шу ростми? Агар рост бўлса, улар қандай белгилар? Инсоннинг ўзига билинадими?\nДарҳақиқат, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам шундай дейдилар: «Кимда ким рамазон ойида (унинг ҳақ эканига) иймон келтириб ва холис Аллоҳдан ажр умид қилган ҳолда рўза тутса, унинг ўтган гуноҳлари мағфират қилинади» [Бухорий (38), Муслим (760)].\nЯна Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтадилар: “Кимда ким Қадр кечасини (унинг ҳақ эканига) иймон билан ва холис Аллоҳдан ажр умид қилган ҳолда тоат-ибодат билан ўтказса унинг ўтган гуноҳлари мағфират қилинади” [Бухорий (38, 1901), Муслим (759), Термизий (683), Насоий (4\_157) ва Ибн Можа (1641) ривояти].\nКўриб турганимиздек, ҳадисларда рамазон рўзасини иймон ва ихлос билан тутган ва тоат-ибодат қилган кимсаларнинг ўтган гуноҳлари мағфират қилиниши ваъда қилинган. Хўш, гуноҳларнинг мағфират қилинишининг бирон белги – аломати борми?\nУламоларнинг айтишларича, ҳар қандай солиҳ амалнинг, шу жумладан рамазон ойидаги рўза ва намозларнинг қабул бўлган ёки бўлмаганлигини банданинг мазкур амаллардан кейинги ҳолатига қараб тахмин қилиш мумкин. Зеро, мақбул солиҳ амалларга мукофот ўлароқ, Аллоҳ таоло бандани янада кўпроқ солиҳ амаллар қилишга, ҳақда собитқадам бўлишга муваффақ қилади. Аллоҳ таолонинг «Бизни рози қилиш (ва динимиз йўли)да жиҳод қилган (шунингдек, тоат-ибодатларга бор куч ва имкониятларини сарфлаган) зотларни албатта Ўз йўлларимизга ҳидоят қилурмиз» [Анкабут: 69], деган сўзи бунинг яққол исботидир.\nДемак, рамазондаги тоат-ибодатлари қабул бўлган инсон рамазондан кейин ҳам ўтган муборак ойда қилиб келган ибодатларини давом эттиради. Рамазонда рўза тутган, Қуръон тиловат қилган, зикр ва дуолар қилган ва тунда таҳажжуд намозлари ўқиган бўлса, рамазондан кейин ҳам қисман бўлса-да мазкур ибодат турларидан насибадор бўлади. Рўза бобида аввало шаввол ойидан олти кун рўза тутади ва ундан бошқа нафл рўзаларни тутишга ҳарис бўлади. Намоз бобида фарз намозларни масжидда жамоат билан ўқиш, фарздан кейинги суннат намозларни қолдирмай ўқиш билан бир қаторда гарчи икки ракаат бўлса-да таҳажжуд намозини канда қилмайди. Шунингдек, эрталабки ва кечқурунги дуо ва зикрларни қолдирмайди, оз бўлса-да мол-мулкидан садақа-эҳсон қилишни унутмайди.\nҚолаверса, тоат-ибодатлари қабул бўлган инсоннинг бандалар билан бўлган алоқаси – муносабатида ҳам ўзгариш юз беради. Унинг хулқ-атворида, оиласида, ишхонасида ва маҳалласидаги одамлар билан муносабатида ижобий ўзгаришлар содир бўлади.\nАллоҳ таоло барчамизни тоат-ибодатлари мақбул бандаларидан қилсин. Такрор ва такрор тоат-ибодат мавсуми бўлмиш рамазонга етказсин!\nAvvalgi maqolaСавол-жавоб: “Ширкхоналарни бузиб ташлаш жоизми?” (Шайх Содиқ Самарқандий)\nKeyingi maqola Савол-жавоб: “Қайнона билан қўл бериб кўришса бўладими?” (Шайх Содиқ Самарқандий)


Тожикистон: Мухолифат ягона номзоди Ойниҳол Бобоназарова президентлик сайловига қўйилмади. « Ўзбекистон Халқ Ҳаракати\nТожикистон: Мухолифат ягона номзоди Ойниҳол Бобоназарова президентлик сайловига қўйилмади.\n11 October 2013 - 15:16\nБирлашган ислоҳотчи кучлар мухолифат ҳаракатининг ягона номзоди Ойниҳол Бобоназарова Тожикистон президентлигига давогарлар рўйхатига киритилмади. У бунинг учун талаб қилинган 210 минг имзони тўплай олмагани айтилди.\n“6-ноябрда бўлиб ўтиши кутилаётган президентликка сайловда биргина Ойниҳол Бобоназарова амалдаги президент Имомали Раҳмонга реал рақиб бўлиши мумкин эди. Қолган барча номзодлар Имомали Раҳмоннинг гуруҳидан, – деди 11- октябр куни Душанбе шаҳрида матбуот анжумани берган Ойниҳол Бобоназарова.\nЭслатсак, аввалроқ Ойниҳол Бобоназарова тарафдорларидан бир неча киши имзо тўплаётган пайтда полиция томонидан тазйиқларга учрагани ва ҳибсга олинганини билдирган эди.\nТожикистон Ислоҳотчи кучлари бирлашамасининг ягона номзоди Ойниҳол Бобоназарова ўтган асрнинг 90-йиллари бошида Тожикистон Демократик партиясига асос солганлардан биридир.\n1993 йили Ватанга хиёнат ва давлат тўнтаришни уюштирганликда айбланиб, ҳибсга олинган Ойниҳол Бобоназарова халқаро ҳамжамият талаби асосида кўп ўтмай қўйиб юборилди.\nТожик жамиятида илк сиёсий маҳбус саналган Ойниҳол Бобоназарова узоқ йиллардан буён инсон ҳуқуқлари масаласида фаолият қилиб келмоқда. У бошлиқ Переспектива+ нодавлат ташкилоти республика ҳибсхоналаридаги вазъият, маҳбусларга нисбатан қўлланилаётган ноинсоний муносабатларни мониторинг қилади.\nИслоҳотчи кучлар уюшмаси ягона номзоди, таниқли ҳуқуқ фаоли Бобоназарова хоним ҳуқуқ-тартибот идоралари ўзининг сайловолди кампаниясига тўсқинлик қилганини билдирган.\n“Имзо тўплаш жараёнида амалдаги ҳукумат рақибларидан қўрқиши яққол сезилди ва исботланди. Зотан бу босқичда ғирромлик бошланиб кетди. Имомали Раҳмон президентликка сайловда шаффофликни таъминлашга ваъда берган эди, лекин у сўзида турмади, деди сайловолди компаниясида кузатилган қонунбузарликларга тўхталиб Бобоназарова хоним.\nОйниҳол Бобоназарованинг сайловолди шатаби маълумотларига кўра, имзо тўплаш жараёнида республика бўйлаб 8 минг киши сафарбар қилинган эди.\n“Айниқса республикаТоғли Бадахшон вилоятида ташаббус гурҳининг иши республика бошқа вилоят ва туманларидагидан оғирроқ кечди. Миллий хавфсизлик қўмитаси ва Ички ишлар вазирлиги халқни чўчитиш мақсадида турли тадбирлар ўтказди. Улар аҳолига психологик босимлар ўтказди, дея билдирган сайловолди шатб раиси Махмадали Ҳайит бугун эрталаб маҳаллий хабар агентликларига берган интервьюсида.\nМарказий сайлов комиссияси раиси Абдураҳмон Додоев президентликка номзод Ойниҳол Бобоназарованинг ноябр ойида бўладиган сиёсий тадбирда қатнашмаслигига муносабат билдириб қуйидагиларни гапирди:\n“Сайловолди компаниясининг илк босқичида қонунга амал қилинди. Бунинг учун барча имкониятларни яратдик. Жумладан имзо тўплаш учун вақтни узайтиришга оид таклиф бажарилди. 11 октябр эрталаб Ойниҳол Бобоназарованинг сайловолди шатаби имзоларни тақдим этади, дея умид қилгандик. Бироқ энг охирги соатларда улар етарлича имзо тўплай олмагани маълум бўлди,- дейди тожик расмийси Додоев.\nМарказий сайлов комиссияси расмий маълумотига кўра, Тожикистон Коммунистик партиясидан номзод Исмоил Талбаков, Социалистик партия номзоди Абдуҳалим Ғаффоров, Демократик партия номзоди Саиджафар Исмонов, Иқтисодий ислоҳотлар партияси Олим Бобоев, Тожикистон Аграр партияси академик Толиббек Бухориев ҳамда ҳукумрон Халқ Демократик партиясидан номзод Имомали Раҳмон келаси ойда ўтказиладиган сайловда номзод сифатида қатнашиш учун рўйхатга олинган.\nИқтидордаги президент Имомали Раҳмоннинг номзодлиги ўтган жума куни илгари сурилган эди.


Туркия Сурия ва Ироқ билан чегарада 330 километрлик девор қурди\nТуркиянинг Сурия ва Ироқ билан чегараси бўйлаб узунлиги 330 километр келувчи модулли бетон девор қурилди. Бу хавфсизликни таъминлаш мақсадидаги чора сифатида амалга оширилган.\nТуркия бош штабидан берилган хабарга кўра, девор қурилиши бўйича ишлар якунига етказилган. Жанубий чегаралар бўйлаб яна 191 километрлик қисмда тиканли симлардан ташкил топган тўсиқлар яратилди.\nКўрилаётган чоралар сабаб ўтган йилда давлат чегарасини ноқонуний кесиб ўтиш бўйича 57 186 ҳолатнинг олди олинди. Буларнинг аксарияти Туркиянинг Сурия билан чегарасида кузатилган. Дунёнинг 74 мамлакатидан бўлган 424 641 киши қўлга олинди. Уларнинг асосийси қисми сурияликлардан иборат (390 336 киши).\nШу билан бир қаторда, ИШИДга бориб қўшилишни истаган ёлланма кишилар сони 2015 йил билан таққослаганда етти бараварга камайган.\nМаълумот учун, Туркиянинг Сурия билан чегараси “Фирот қалқони” амалиёти сабаб ИШИД террорчиларидан анча тозаланди. 2016 йилнинг 24 август куни бошланган амалиёт даврида аввал ИШИД террорчилари назоратида бўлган Суриянинг чегарага яқин ҳудудларидан ўт очишлар сони деярли 3 бараварга камайган.


Бухорода қариянинг қўйи учун қалбаки пул тутқазиб кетишди / Ўзбекистон янгиликлари, энг сўнгги хабарлар\n20 ноябр 2013, 17:38 2119 кўрилди\nБешик тўйи қилиш мақсадида қўй ва эчкисини сотишга мажбур бўлган бухоролик Раҳим ота қалбаки пуллар қурбонига айланди. Бозор дарвозаси олдида хира харидорга йўлиққан отахон айтган пулига рози бўлагиндан ҳурсанд бўлиб, бир бош қўй билан эчкисини 430минг сўмга пуллаб, орқасига қайтди, деб ёзади "Постда" газетаси.\nУйда кампирига бўлган воқеани айтиб бериб, пулларни ўртага ташлади. 3-4та мингталикдан кейин янги купуюралар чиққанига эътибор қаратган отахон уларнинг рақамига аҳамият қаратди. Маълум бўлишича, 430 минг сўмнинг 30 мингги ҳақиқий бўлиб, қолганларининг рақами бир-хилда яъни қалбаки эди. Буни пайқаган Раҳим ота дарҳол Олот тумани ИИБ га мурожаат қилди. Олиб борилган суриштирув ишлари натижасида ушбу қалбаки пуллар Қоракўл туманининг Бандбоши қишлоғида яшовчилар Ж.Шермат ва Ғ.Миржонлар тайёрлашгани аниқланди. Уларнинг иккиси ҳам қилмишига яраша жазоланди.